amanoisuno/poet huggingface dataset:
觀洛行 熊禾
我生海南萬山間，出門岡隴相迴環。平田更無十里闊，何處知有天地寬。男兒墮地六合志，抱此一寸常悁悁。早年曾作天府客，長歌東出穆陵關。關頭仰天坐嘆息，百年事業如彈丸。乾坤只限衣带水，何繇萬里窺中原。只今文軌一朝混，地不改辟時易然。斯須洛京見嵩華，咫尺孔林登泰山。聖賢往迹正在此，譬若木水有本原。北方學道古所貴，當年楚産皆其偏。從來一氣有旺歇，况及人事多移遷。程門立雪道南後，幸此一脈猶綿延。武夷考亭今洙泗，文公之學行八埏。當時亦號小洛陽，游胡劉蔡居相聯。風流不減程邵馬，至今故老人能言。起來高目視八荒，斯文一縷千鈞懸。人心不啻溺焚急，茫茫大柄伊誰顓。但得人讀周孔書，不患古道今無傳。圖書龍馬事闊遠，滎河溫洛仍當年。疇分三三卦八八，舉目法象非虛玄。大哉伊亳一德書，此極翼翼甸幅員。太平六典深識此，下方餘意公惓惓。不惟周官列三百，更將儀禮陳三千。成周致治絕千古，空餘軌則留殘編。尼山已嘆鳳不至，祇有夢寐相周旋。從茲架漏過千載，何時赤子當息肩。漢初自是有餘責，仁義經制皆蕝綿。董公年老賈生少，至今秦法常襲沿。婁敬一言豈通論，長雄氣習爭相挻。絕愛東都一代治，猶是三代氣象存。泱泱思樂鼓鐘地，冠带幾萬圜橋門。尊師重傅古亦少，一變至道夫何難。惜哉桓榮無此學，西方現出金光仙。馬來牛去事甚淺，自此正氣常腥膻。秣陵青山那得似，獨有此地餘衣冠。王通元經莫輕議，太和文治誠班班。一時禮樂盛興學，千閭萬井皆均田。殷周而下此一治，王蘇諸老重討論。却恨晉陽好昌運，大綱不正他何觀。此幾一失又幾載，高天厚地銜深冤。雖然正氣當有合，古今良會應非慳。書生杜門三十載，邂逅三生一日緣。願言挾冊拜曲阜，更欲促駕窺澗瀍。河南夫子倡道地，似聞荒草凝凄煙。聖賢事事在耳目，依然昔日佳山川。文公之道會當北，古今此理常往還。昭代表章自此始，九州四海須同文。大道久分要統一，皇極一建趨蕩平。老癃扶杖何日見，深衷寓此觀洛篇。堯夫卜宅太平日，有道經世常一元。揚帆東南必滄海，振屐西北須崑崙。魯侯僖伯我有望，殘山剩水難爲妍。
贈周善長省親 熊禾
客路三千親七十，行道無情亦沾臆。阿娘七十更加四，阿翁七十更加八。人生至樂那有是，君獨胡爲此役役。五鼎珍羞不見多，一盂菽水堪爲悅。八方渺渺夕陽西，與君早决歸來策。高曾規矩父弓冶，君家正印斯文脈。我生喜讀平園文，到老更看梅谷集。此翁豈弟真可人，直把文章事游劇。慶兒二首望不淺，城山佳讖真端的。相邊佳作漸家數，慎真不覺譽兒癖。更想高陽壽內辭，曾是修行嚥梅實。二老隨宜也自歡，終欠斑衣兒在側。須知團聚第一樂，此外蠅知總無益。名驥墜地千里心，丹鳳沖霄九秋翼。蕭曹事業已千千，當年豈要從刀筆。丈夫未遇固脫略，時人孰測調元術。平園相譜當相傳，撫卷臨風三嘆息。勗哉勗哉後之人，百世詩書尚餘澤。
湧翠亭梅花 熊禾
來者爲新去爲陳，陰陽如代各還春。花開花謝亦常理，對花不必尤花神。平生性耆不在花，兩年頗與梅相親。何人種梅繞此屋，一見使我心清冷。老樹槎牙溪側徑，枯枝倒掛池邊亭。花開主人不復賞，我來却作花主人。此花不必相香色，凜凜大節何崢嶸。北海雪深臣皓首，霜寒中野兒悲吟。荷蓧老人留植杖，滄浪孺子來濯纓。神人妃子固有態，此花不是兒女情。托根山谷居歲晚，自分不及芳春辰。春前臘後挺高潔，留與桃李爭妍新。春寒桃李猶未開，莫隨羌管輕飄零。先生自是絕俗士，西湖東閤當齊名。巡簷索笑興不淺，金樽檀板隨紅塵。斯言近戲君勿訝，南山松柏終年青。
贈醫士詹翠峰 熊禾
我觀卦氣先天圖，更參歧伯答問書。雖然三墳不可得，此即造化陰陽樞。超然便可會大道，學不至此應非儒。醫亦其中一事耳，造妙直與神明俱。後人自是識根淺，九流既裂家法殊。儒家道家已爲二，醫術下視史與巫。蒼生百萬命安寄，天地生物意亦辜。日來運氣頗自別，顛倒溫凉與寒熱。衆工庸技漫嘗試，須藉良醫爲宣節。翠峰直是英傑士，家世箕裘素儒業。辭章小技我易工，要參大道融明徹。太上好生無別事，且向醫方究施設。垂簾市肆心自閑，左右圖書恣怡悅。便是羲皇以上人，豈但當年佗扁訣。今茲出手才小試，邦人感恩已凜烈。長歌爲作儒醫行，德君之深望君切。古稱良相即良醫，大化煩君更調燮。
贈外科醫者 熊禾
男兒踏地志四方，出門大路行康莊。况爲馹使期令速，千里萬里瞬息將。云胡邂逅遭一跌，頗覺平陸成羊腸。古云一蹶得一便，又云三折醫之良。幸逢瞑眩得早瘳，莫若視地足勿傷。生全天地父母恩，一舉足兮慎勿忘。
與徐同知 熊禾
武夷山中舊學子，汗漫偶作觀海遊。此觀此遊亦何有，炎氛瘴雨爛不收。蓬萊絕島固難望，何處大澤并高丘。獨聞東南倚天聳石壁，上有一輪照耀之明月，下有一道演迤之清流。此流不求清，此月不求明。衆星冥濛日轂遠拍天，煙浪渺渺令人愁。因思八極間，品彙豈不稠。后皇生物至今日，茫茫大化無停輈。群陰剝盡碩果在，新畬再闢陳根留。我輩等是豐芑春，盛德何止數世謀。男兒生世有不朽，百年易邁千載悠。造物生材諒非偶，陽春有脚先南州。八郡春已滿，忍使四海赤子寒颼颼。一時澤物亦易足，旱須霖雨川須舟。書生却顧動遐想，願爲來世蒼生憂。斯文迓續正此時，安得古綆千尋脩。莘郊匹夫樂堯道，朝鮮逋播敘禹疇。兩生不來至今尚綿蕝，房魏背汗豈但唐人羞。禮頹樂壞二千載，欲觀周道當何繇。我聞伊洛道南後，武夷雲谷今魯鄒。孔堂金石未盡泯，淹中斷簡猶堪搜。獨抱遺經守迂拙，歲月兀兀春復秋。蚊蝱負山力謾苦，精衛填海志未休。書生迂拙公所知，此來見公亦何求。窮通志也命當遂，天地傾缺人綢繆。願公借我一片五色石，要補元氣混沌無瘡疣。千載在我前，萬載在我後，山中事業非王侯。
別永福諸友 熊禾
高哉永陽山，清哉永陽水。不須問芝嶺，不須尋桃源，桃源芝嶺近在永陽裏。此山朝朝暮暮有爽氣，此水一點不受汙泥滓。黼冕峨峨盡周獻，弦誦洋洋尚周禮。員顱方趾天地間，靖獻此心固何爾。梅坡先生真絕俗，夜月清標照寒水。年移物換耳不聞，不撓不汙直如矢。留遠先生心更苦，風雪漫漫燕萬里。腴田好爵某不顧，携手河梁得魚泚。暘彼諸老皆典刑，三嘆此邦皆俗媺。嗟哉世之人，醉中偷生夢中死。高岡千仞亦陵遲，狂衆一啜滔滔是。如此衣冠古人物，直入畫圖播青史。更有一事興我聞，後生尚及見典刑。兵戈生長三十載，豪傑豈必文王興。邇來童冠入小學，能文何啻百許人。雖然文章亦未授，山深最喜習氣淳。萬方颯颯聲一概，此地未著裘馬塵。甘能受和白受來，豈有質實無其文。古云變魯可至道，百年正學亦失真。尼山一何高，泗洙一何深。聖門登臨別是一般起，處處山水滿我仁智心。悠悠清泉滌我慮，飄飄長風吹我襟。認取當年詠歸意，與我同賦暮春吟。
七夕遇雨訪石堂先生  其一 熊禾
今宵無月燭，鬃瓢瀉銀河。誰言滂沱淚，恨此離別多。爾會亦云數，吾感亦如何。
七夕遇雨訪石堂先生  其二 熊禾
冀亳與歧山，一際五百年。洙泗豈無集，未遇時運偏。世降道愈悠，擊壤呼堯天。
七夕遇雨訪石堂先生  其三 熊禾
東都亦論道，忽夢金光身。太和豈無治，髽髪終殊倫。夜半一炷香，命世胡邅屯。
七夕遇雨訪石堂先生  其四 熊禾
混之再開闢，喚覺千載迷。龍門空寶匣，明月照玉溪。五緯集未久，又報填旅奎。
七夕遇雨訪石堂先生  其五 熊禾
高高不可問，神光終朦朧。雲錦不成報，謾爾欺盲聾。柱維久傾折，會有補煉功。
賦游高逸軒懷藍遠洞 熊禾
世情弱卑近，子獨志高遠。中庭敞明軒，大字書鉅扁。軒前山百丈，山下水千澗。摩空屹蒼蒼，赴壑來滾滾。神明萬宇澄，清曠百慮遠。恭惟孔孟翁，古聖一關鍵。勿云仰之高，萬象不吾隠。勿云道之遠，千里在發軔。卓爾固難知，博約端可勉。一貫未易悟，忠恕力可踐。云胡千載間，架漏安蹇淺。下者志富貴，妾婦視儀衍。次者志功名，童子羞管晏。知子質直資，勿憚厪考問。五夫小洛陽，猶當有文獻。當年胡與劉，水泉得源本。及門紫陽人，斯道益弘闡。四海褰孤風，百世想遐韻。未登泰華高，丘阜即層巘。未涉海滄遠，沼沚亦深沔。志高猶恐卑，志遠猶恐邇。周公思三王，伊尹樂堯舜。宣尼萬世師，道在兼祖憲。志大心欲小，勗子宜重慎。作詩代座箴，我亦持自警。
石壁泉 熊禾
一滴流漿石骨穿，于今一掬掃炎氛。鶴仙業已成陳跡，瀑布聲中隠劍痕。
咏武夷懷朱晦翁 熊禾
五月凉巾陟翠微，竹根香露濕人衣。雲行老樹青猿過，雪落長溪白鷺飛。仙徑好花愁急雨，洞亭芳草怨斜暉。我來只欲平林去，細叩先生玉版扉。
赫曦臺四景 薄暮明霞 熊禾
赫曦薄暮真奇絕，初到殘陽復西沒。仙霞山外何處山，五彩雲霞互明滅。須臾群陰解剝盡，雨脚如麻漸開豁。冥冥勃勃不可留，空有殘霞半天赤。
赫曦臺四景 中宵皓月 熊禾
赫曦日夕真奇絕，最好中秋看明月。竦身飛上第一峰，不覺清寒近天闕。初離海角猶朦朧，行到天心轉光潔。今宵端正照山河，長笛一聲愁欲裂。
赫曦臺四景 中夜白雲 熊禾
赫曦中夜真奇絕，起視茫茫大瀛渤。風濤雪浪無際涯，絕岸時看孤島出。洪爐巨甑如蒸炊，囿形宇宙非金石。直凌倒景窺三光，俯見塵寰如超越。
赫曦臺四景 鷄鳴出日 熊禾
赫曦清晝真奇絕，遠望海門觀出日。金戈鐵騎走千峰，閃閃萬旗張天赤。神龍飛上使人驚，爍眼祥光成五色。扶桑欲出升何難，認取真情凝太極。
山中  其一 于石
我家萬山中，日日采樵去。捫蘿上層巔，苔滑不留履。落日負樵歸，雲深失歸路。誰家犬吠聲，聲在雲深處。
山中  其二 于石
偶因抱甕出，夜汲澗底泉。蕩摇水中月，水定光復圓。問水水不語，問月月不言。倚樹一長嘯，萬壑松風寒。
擬古 于石
君心如柳枝，春盡絮狂飛。妾心如古木，不受春風吹。古木寧槁死，可伐不可移。風絮飛不已，飄零將安歸。
晚步 于石
徑狹不容車，溪淺不容釣。平蕪淡雲烟，獨鳥下殘照。見山孑無言，倚樹忽長嘯。徘徊澹忘歸，空林明遠燒。
有客 于石
有客叩我門，動色談公侯。權門熱於火，富貴可力求。我性不諧俗，素拙生計謀。苟求未必得，徒爲君子羞。拂衣起謝客，夷然卧林丘。
和淵明詩 于石
林屋本深寂，而多禽鳥喧。一靜制群動，何必更幽偏。西風掃脫葉，見此林杪山。朝看孤雲出，暮看孤雲還。雲飛亦何心，相對兩忘言。
宿棲真院分韵得獨字 于石
空翠冷滴衣，石蘚滑吾足。偶隨白雲去，栖此林下屋。樓影挂斜陽，鐘聲出深竹。山僧老面壁，誰與伴幽獨。分我雲半間，欹枕聽飛瀑。
寄意 于石
妾家有明鏡，百鍊方能成。寶匣玉爲臺，持以奉良人。自恃妾貌妍，懶拂鏡上塵。妾貌未及衰，妾鏡先已昏。貌衰不再少，鏡昏能再明。爲君一磨拭，烱烱光如新。徒能照妾貌，安能照妾心。
述懷 于石
孔明卧隆中，世事若不聞。草廬兩三策，大義固已明。陶潜晉處士，束带恥屈身。浩然歸去來，把酒惟長吟。潜魚遊深淵，好鳥鳴高林。是以古君子，出處各有心。
庭前有松樹 于石
庭前有松樹，百尺盤虬龍。材大不適用，偃蹇霜雪中。五陵年少兒，種花不種松。寄言傲霜雪，何似媚春風。松有千歲根，花無十日紅。衆人逐時好，君子惟固窮。
探梅分韻得香字 于石
絕壁兩屨雲，荒村半橋霜。孤往欲何之，林下幽徑長。寒梅在何許，臨風幾徜徉。誰家斷籬外，一枝寄林塘。水靜不摇影，竹深難護香。無言獨倚樹，山空月荒凉。
所懷寄何寺簿 于石
斜日明遠樹，落葉走空階。閉門寂無事，心澹境自佳。美人期不來，此樂誰與偕。豈無南飛雁，可以寄所懷。所懷不可寄，孤雲渺天涯。
蟬 于石
斜陽掛庭樹，有蟬鳴樹顛。無端聒人耳，驚我閑窗眠。吾觀動物中，至清莫如蟬。翩然蛻污濁，飽餐風露寒。此外一無求，何苦浪喧喧。口給祇屢憎，不如且忘言。
擬古 于石
東籬有佳菊，埋沒野草傍。草蔓日以滋，菊苗日以荒。生意幾欲息，菊短草何長。深秋嚴霜下，百草不復芳。采采東籬花，澹然發幽香。萬物各有時，盛衰固其常。榮華不足恃，窮困果何傷。
送趙宰之上虞  其一 于石
百里子男邦，職任非不厚。治民如牧羊，擾之則驚走。睠茲上虞邑，江海環左右。蕭蕭北風寒，怒濤聲撼吼。元亮已賦歸，世事付盃酒。宗子古維城，此行應不苟。繭絲與保障，二者孰先後。勉旃重勉旃，毋袖經綸手。
送趙宰之上虞  其二 于石
吾聞句踐國，昔有鴟夷子。沼吳收雋功，扁舟五湖裏。又聞越東山，安石真奇士。一局別墅棋，失笑屐折齒。緬懷百世風，可以肅頑鄙。峨峨禹穴山，滔滔浙江水。山川今猶昔，寧無安與蠡。爲我謝二公，幸爲蒼生起。
感興  其一 于石
愚公欲移山，精衛欲填海。嗟乎智力窮，山海元不改。春秋更戰國，仁義日荒怠。近趨管晏功，遠受儀秦詒。楊墨騁邪說，申韓禍無罪。孔孟生其間，迂闊誰復採。羣囂競紛紜，智力幾百倍。山崩海可竭，吾道固長在。
感興  其二 于石
游魚聞餌香，寧悟鈎入口。不忍一朝饑，竟落漁人手。捕雉必以媒，相呼欣得偶。失身羅網中，乃爲媒所誘。嗟哉二物微，智不料其後。飛潜一失所，雖悔復何咎。矧爲物之靈，而不慎所守。饑渴能害心，交游多賣友。
次韻秉國種菊 于石
淵明令彭澤，自謂歸來好。外物一無累，剛被菊花惱。東籬興悠然，一醉舒懷抱。陶沒已千載，愛菊人何少。誰能輕富貴，高蹈一世表。種菊學淵明，此意何矯矯。栽培春雨中，不待秋風老。南山無古今，世事何時了。先生笑不言，杜門方却掃。
贈張君玉 于石
閉門十日雨，蕭然抱孤琴。之子從何來，踏雨叩我門。對床話達曉，山窗耿青燈。挽衣不可留，何以贈子行。問子此何時，瞇目凄黄塵。四海非不寬，可語今幾人。瀟瀟風雨中，奔走欲何營。願子重自愛，堂有白髪親。
八月十四夜對月 于石
好風從西來，浮雲忽中披。片月耿層空，清氣入詩脾。皎皎萬里光，誰言一分虧。虧者盈之漸，乘除迭相推。既圓終復缺，何如未圓時。過滿易招損，極盛必有衰。人事無不然，一笑姑置之。願我尊有酒，何喜亦何悲。頹然就一醉，月落吾不知。
山中何所有 于石
山中何所有，古松與清泉。一泓涵素月，千尺摇蒼烟。我生乏世用，樂此山林閑。臨流或倚樹，物我兩悠然。慎勿作梁棟，斧斤斵其天。慎勿入江海，洶湧生波瀾。流蕩易忘返，正直難自全。我欲叩其理，水去松無言。
感興  其一 于石
吳起爲魯將，殺妻殊不仁。樂羊伐中山，食子太無情。功名苟爲重，骨肉無乃輕。以此謀富貴，何如甘賤貧。沛豐三尺劍，抵掌收楚秦。未央玉巵壽，以功驕父兄。惜哉一杯酒，終愧一杯羹。
感興  其二 于石
晉人殺鳴犢，孔子不渡河。河之水洋洋，臨流一長歌。豈無舟與楫，所懼蛟與鼉。蛟鼉任險怪，不度如我何。黄鵠一遠舉，奚憂嬰網羅。
感興  其三 于石
衛人將授甲，鶴有乘軒寵。愛人不如禽，士固不爲用。唐人競朝梁，怒殺孫供奉。獸猶知有君，人胡不愧悚。
感興  其四 于石
鷹犬飽粱肉，饑人厭粥糜。牆屋被文繡，民有號寒兒。禽獸食人食，土木衣人衣。俗偷或過侈，民窮易爲非。君子固有守，豈若世所爲。富貴苟可得，貧賤終莫移。
感興  其五 于石
羣棲平沙雁，有警奴輒鳴。鳴多謂奴妄，哀嗷墮弓矰。甡甡中林鹿，以媒誘其羣。相呼入網罟，鹿死媒獨生。骨肉不相信，效忠况他人。輕言託心腹，賣友終不仁。君子能審友，四海皆弟兄。
有所思 于石
君在南山南，水闊雲漫漫。我在北山北，木落天地寬。所思不可見，孤峰碧巑岏。片雲遥相望，脈脈一水間。水流渺何許，撫松獨盤桓。人生有離合，把酒欲問天。何以寄所思，取琴倚風彈。一彈不成調，再彈誰與言。抱琴耿無寐，月落空山寒。
杜少陵贈衛八處士韻別秉國 于石
昔君坐談詩，古音振宮商。昔我起舞劍，三尺星斗光。我劍何慷慨，君詩何老蒼。感此一笑嘆，徒成九迴腸。久別忽想見，歲月驚惶惶。豈無平生友，對面險太行。知心今幾人，况復天一方。安得飛霞佩，共挹天瓢漿。道義有真樂，何必甘膏粱。臨行勸我酒，我飲不盡觴。一飲情易闌，再飲情更長。斜陽重回首，烟水空蒼茫。
示衢子 于石
我學三十年，巧不能勝拙。汝年今弱冠，慎勿虛歲月。何必千里師，而後可受業。何必萬卷書，而後稱博洽。讀書貴有用，豈徒資筆舌。立身一弗謹，萬事皆瓦裂。蔬肉同一飽，自可甘薇蕨。布帛同一煖，何必輕裋褐。貧賤士之常，紛華安足悅。晴窗明几硯，夜燈耿風雪。汝今其勉旃，經史須涉獵。顧我何足學，當學古賢哲。
戊子元夕大雪 于石
去年逢元夕，交光燈與月。今年逢元夕，交光燈與雪。有月已甚奇，一雪更奇絕。燦爛星斗光，晃耀瓊瑶闕。紛紛競兒嬉，笙歌聲不歇。年來獨衰懶，頗亦厭喧雜。呼兒早閉門，擁爐燒落葉。雪月兩不知，孤燈任明滅。
次張嘉父閑居 于石
有詩可以吟，何必擬李陵。有酒可以酌，何必慕伯倫。自吟復自酌，一笑睨白雲。卷舒見吾道，聚散亦世情。老我一茅屋，蕭蕭山下村。種瓜有餘地，吾亦安吾貧。興來即杖屨，孤往無與朋。晨出未啟戶，暮歸或扣門。翛然脫塵鞅，無懷與大庭。所以軒冕貴，不移丘壑心。此意誰獨識，千載一淵明。淵明不復作，視此壁上琴。
伯勞 于石
嗚呼有生初，蠢蠢不知幾。血氣均有欲，擾擾靡窮已。伯益烈山澤，庭氏挾弓矢。驅除或未盡，遺類復紛靡。豈惟梟鳥惡，亦有伯勞氏。瑣瑣至微物，凶悖乃如此。不思天壤間，萬物雖異類。子之於父母，恩愛均一理。卵翼哺爾成，胡爲遽忘義。昔聞烏反哺，羔羊能跪乳。蜂蟻識君臣，豺狼知父子。寄語當世人，爲此勿爲彼。
鵲鴉行 于石
世以鵲爲吉，人多喜其鳴。世以鴉爲凶，鳴多人輒嗔。吉凶一以定，嗔喜此焉分。相彼新羅鷂，于何分愛憎。群鴉競喧集，有耳若不聞。一鵲不相容，搏擊以爲能。不知鵲可喜，甘與鴉爲羣。妒善復黨惡，鷙悍徒不仁。石顯怙權寵，望之不容身。林甫擅柄用，何有乎九齡。寧爲望之辱，不作石顯榮。寧爲九齡死，不作林甫生。邪正苟倒置，是非竟難陳。人事無不然，何獨此微禽。
故家有喬木 于石
故家有喬木，衆鳥巢其枝。紛然各卵育，自啄還自飛。誰歟恣殘忍，緣木登其危。毀室取爾子，殺戮輕如嬉。漂摇風雨中，巢破不復支。破者尚可完，死者終無歸。自謂翔後集，今乃失所依。胡不舍之去，遠擇高林栖。主人不我愛，舍此復何之。哀哀鳴向天，路遠天不知。吾聞重太息，事莫大於斯。弱肉强之食，擾擾今何時。人生且未保，爾死誰復悲。寄言民父母，赤子方流離。
鄰叟言 于石
客行歸故鄉，依依一鄰叟。把酒向我言，重嘆生不偶。大男年二十，前年方娶婦。府帖點鄉兵，井邑備攻守。萬騎聲撼天，戰骨今欲朽。小男年十三，嬌癡猶戀母。所恃惟此兒，未忍輒笞毆。垂白力耕耘，一飯僅充口。東鄰數十家，兵火十無九。西鄰破茅屋，蕭然一無有。悍吏猛索租，摧剝及鷄狗。嗟子行四方，頗亦聞此否。偶述鄰里情，勿訝言語醜。老婦洗瓦盆，呼兒進畦韭。願子姑暫留，爲我進盃酒。
母子別 于石
客遊嚴陵道，中路哭者誰。哀哀母子別，云是夫棄妻。百年結歡愛，一旦生別離。妾去何足憐，憐此乳下兒。哌哌未能語，棄去良可悲。兒啼苦戀母，母聞轉悲凄。欲語別離苦，孩提爾何知。徒能撫汝頂，相顧空淚垂。夫婦義已絕，母子恩亦虧。爾饑誰與哺，爾寒誰與衣。明年爾學行，誰與相提携。人言無母憐，有父尚可依。爾父忍棄我，棄汝將如遺。去去兩相失，相見未有期。娟娟秀眉目，夢寐或見之。夜靜澗聲咽，猶似聞兒啼。
丁亥冬大雪 于石
頑雲撥不開，陰風挾嚴威。大雪止復作，細民已噓嚱。人言豐年瑞，可樂胡反悲。頻年豈無雪，雪少寒不知。誰爲禦寒計，茅屋曝晴曦。今年雪大作，始信貧無衣。地爐燎濕薪，僵坐縮如龜。年豐固可樂，一飽遠莫期。但憂今日寒，未慮明年饑。豈知紈絝子，重裘擁柔肌。綉閣藹春風，金帳環蛾眉。惟恨雪不多，低唱飲羔兒。且盡一己歡，寧爲爾民思。爾民毋自苦，會有年豐時。雞豚燕同社，玉粒香浮炊。一飽有餘樂，八珍亦奚爲。寄語紈絝子，此意知不知。
路傍女 于石
路傍誰家女，躊躇不能去。自言妾小時，家本樵川住。十五嫁良人，長年秉機杼。辛勤奉舅姑，足不越庭戶。去年秋棗紅，邊人健如虎。移家入深林，自謂百無慮。空山鳴劍戟，失色駭相顧。星散各偷生，不幸適相遇。妾身如風花，飄零委塵土。妾命如蜉蝣，焉能保朝暮。一死恨不蚤，空爲年少誤。去去忽相失，零落在中路。妾有乳下兒，咿啞方學語。四海尚干戈，安知爾生死。回首望天涯，家山在何處。妾命負所天，顧影惟自憐。自憐輕失節，天下何獨妾。
七月七日 于石
西風掃殘暑，微月澹新秋。相傳織女星，今夕嫁牽牛。翩翩聯鵲橋，亭亭擁龍輈。多少乞巧人，笑語穿針縷。吾嘗夜觀象，細與推其由。惟有五緯星，順逆有去留。經星二十八，歷歷如綴旒。萬古儼不動，分列十二州。其餘衆常星，爛然滿空浮。休咎必有證，君德修不修。胡獨牛與女，不與衆星侔。乃知塵世人，配偶相綢繆。少陵號詩史，萬象窮冥搜。亦云年年渡，秋期何用愁。彼哉柳河東，抱拙不自謀。旁趨事曲折，竊效兒女求。誰與倡邪說，誕謾不復收。淫褻轉相襲，寖使其辭浮。仙槎倘可乘，我欲凌空遊。再拜二星靈，一洗千古羞。天高不可問，河漢空西流。
訪葉靈淵 于石
細路如蛇盤，山根復山巔。振衣上千仞，頓覺天地寬。四山朗開豁，斜陽淡平川。溪淺不可舟，橋斷衣可搴。依依桑柘村，翳翳井里烟。老翁古柳樞，扶杖白垂肩。問途入深巷，蒲柳隠敗垣。忽得幽人居，一室靜且安。中有插架書，外有負郭田。種秫可釀酒，枕書時醉眠。自言居家好，笑我行路難。欲分清溪尾，著我屋數椽。踏月兩相過，亦足陶情歡。子雖愛我厚，我亦愧子言。天涯倦遊客，豈不懷故山。抱薪煮白石，岸巾曝晴簷。興來或杖履，松陰弄潺湲。如此豈不樂，胡爲復盤桓。泠然御風去，月暮孤雲寒。
次韻呂芳卿春游 于石
春光美於酒，我得醉其淳。春情浩於海，我得涉其濱。人生貴適意，何須苦悲顰。軒軒遠游志，恨不窮入垠。流連慮忘返，豈徒玩芳新。遊子多愒日，志士惟競辰。二者孰得失，誰能究其因。俯仰天壤間，何輕用此身。驕惰由放逸，美好出艱辛。此日何足惜，我思古之人。
呼兒 于石
澗深飛瀑寒，雲破斷崖碧。呼兒入深林，掃此松下石。澹然忘世故，一枕聊自適。夢斷山月高，孤猨嘯青壁。
鄰叟招飲 于石
燈火隔籬落，呼兒掩柴門。鄰叟挽我衣，笑指老瓦盆。酒盡意未已，語雜情更真。嗟嗟行路難，勸我歸與鄰。團圞一家樂，亦足娛其親。低頭愧叟言，未語面輒頳。父昔教我書，意在爲榮親。十歲始知學，二十能爲文。三十將遠遊，海波忽揚塵。年今幾半百，親老安可云。歲時一盃酒，父子祖與孫。客多在家少，暫聚還復分。曾不如爾樂，歡然力耕耘。父醉兒解扶，翁歸嫗相迎。十日九在家，笑語藹生春。我無田可歸，豈無山可耕。我無秫可釀，豈無泉可烹。幸及親未衰，菽水或可營。無愧鄰叟言，乃不愧予心。
我從山中遊 于石
我從山中遊，歸來林壑暝。澗水凍不流，月出四山靜。柴扉不敢敲，恐驚孤鶴醒。徘徊踏明月，倚杖看松影。
次韻鄭德彝擬古集句 于石
明月照高樓，永夜不闔扉。盈盈樓上女，耿耿如相依。歲月忽已晚，草木變芬菲。扳條折其榮，風流付枕幃。蹇修時不存，悠悠誰與歸。仰視浮雲馳，俯見月在衣。置書懷袖中，有約吾敢違。願寄雙飛燕，爲我西北飛。
次韻子益秋懷集句 于石
春草秋更綠，能得幾時好。人生非金石，坐愁紅顔老。振衣千仞岡，木落雁飛早。無營地轉幽，遂動自紛擾。時哉不我與，全身以爲寶。不是傲當時，用拙存吾道。
次韻劉和德賦淵明 于石
士之生斯世，身窮志彌篤。不惟氣浩然，亦是敦薄俗。淵明晉高士，志豈在微祿。不以進爲榮，不以退爲辱。雲出鳥倦還，吾亦從吾欲。南山豈無豆，東籬亦有菊。日與田父遊，氣象和而肅。一枕北窗風，紅塵任奔逐。起視天壤間，四海空兩目。但願樽有酒，寧顧瓶無粟。
再遊石壁寺 于石
曾爲石壁遊，更借僧房宿。樓閣倚林腰，溪山醒塵目。敲門尋舊僧，清響應林谷。老僧不厭客，分我雲半屋。禪月豈後身，尚餘詩滿腹。疑我亦荀鶴，再與賦漢牧。汲井晝煮茶，洗鉢夜分粥。山空人語寂，邀我入深竹。獨抱無絃琴，不唱浮生曲。月樹影參差，風鳴聲斷續。翛然出塵表，身世轉幽獨。明朝出山去，無言笑相矚。江上石牛眠，秋草爲誰綠。
小石塘源 于石
萬山鬰回合，羣木尤老蒼。細路百盤折，崎嶇陟羊腸。凉陰覆峭壁，縈迴澗流長。綠蘿下百尺，笑挹清泉香。甘寒試一潄，齒頰凝冰霜。拂石坐未去，樵叟來我傍。云此澗中水，其源來浦陽。浦陽婺屬邑，亦我父母邦。欲我飲此水，而不忘故鄉。叟言起予意，振衣欲飛揚。便將隨水源，徑度千仞岡。叟前挽我衣，遲留且勿忙。吾家隔前坡，林居愧荒凉。寒醅旋可壓，爲子炊黄粱。微徑行犖确，柴門隠松篁。推戶拂塵席，延我入中堂。呼兒出長揖，闊步何蹡踉。問我從何來，驚顧走欲僵。屢呼不復出，自起致茶湯。坐不分賓主，高談到羲皇。炊烟淡茅屋，勸我飲盡觴。葫蘆爛鵝鴨，盤飣羅芥薑。一飽共酣寢，此樂殊未央。攝衣起謝叟，聽我歌慨慷。風埃暗宇縣，干戈幾搶攘。朽骨纏蔓草，呻吟卧殘創。荒丘奔狐兔，斷礎悲蛩螀。奔逃不相顧，流離各悽傷。十年未返業，幾人失耕桑。而此源中民，熙然獨徜徉。數家聯聚落，茅茨带林塘。笑語聲相聞，隔籬燈火光。翁嫗各垂白，童稚紛成行。嫁女必近鄰，生男不行商。死徙無出境，耕織各有常。地罏老瓦盆，竹几素木床。俗淳器亦古，豈識時世妝。瓜瓠滿籬落，麻苧翳門牆。缺竇出鷄犬，平坡散牛羊。豚蹄一盂酒，神休答豐禳。村謳雜社鼓，醉舞衣淋浪。晝無悍吏恐，夜無羣盜狂。生者遂所養，死者得所藏。其樂有如此，宜與世相忘。叟前重致詞，爲子言其詳。使我居華屋，綺疏交洞房。使我服鮮麗，翠襦綉羅裳。食必具水陸，飲必酣瓊漿。出則盛車騎，錦韉紫遊韁。歸則擁歌吹，粉黛環姬姜。貴封侯萬戶，富儲粟千倉。如此豈不樂，患至難豫防。利者禍之的，何地非戰場。况有吏椎剝，寧免盜陸梁。安貧即樂土，多財必遺殃。人生守常分，世事胡可量。我聞重歎息，臨風幾徬徨。林霏掩蒼翠，回首路杳茫。遠山銜落日，慘慘塵沙黄。因思桃源中，人多壽而康。山深事簡寡，居安俗淳良。不與外人接，別在天一方。兒孫自生長，古今任興亡。世以爲神仙，此說誠荒唐。平生志遠遊，恨不窮八荒。去家百里近，絕境見未嘗。邈與桃源居，異世遥相望。安知千載下，以我非漁郎。獨恨無桃花，夾岸摇紅芳。花落春水漲，一葦或可航。
紫薇翁歌 于石
一掬之泉，可湘可沿。一拳之石，可潄可眠。其動也以天。萬壑之風，不琴而絃。兩山之雲，不爐而烟。其靜也以天。前鐘後鼎，左瓢右簞。何榮何辱，孰愚孰賢，先生笑而不言。
野田黄雀行 于石
鳴不擇上林，栖不依華屋。雄飛各呼雌，翩翩自相逐。渴飲野田水，饑啄野田粟。一飲一啄能幾何，慎勿遠飛投網羅。君不見金籠老鸚鵡，向人空作閑言語。
美人一章寄徐秉國 于石
有美人兮天一方，弭絳節兮擷瓊芳。瑶環瑜珥鏘琳琅，修竹蕭蕭翠袖長。芝宮芙館椒爲堂，青瑣窗戶白玉床。一笑滿酌天瓢漿，簸弄驪龍明月光。欲往從之路茫茫，愛而不見空彷徨。安得騎麟鞭鳳凰，飛霞翩翩高頡頏。白雲縹緲遥相望，憑誰寄取雙瓊璫。
贈星命松坡 于石
昌黎之生月南斗，牛奮其角箕張口。坡翁宿直斗牛箕，自謂文似昌黎叟。顧予命亦坐磨蝎，碌碌浪隨二公後。文章學問愧前修，有口但知能飲酒。松坡磊落湖海人，爲我掉舌談星辰。蛟龍蟠屈終變化，君子憂道寧憂貧。夜半狂吟踏破甕，結柳爲車窮莫送。掀髯一笑問松坡，文如二子今何用。
浪吟 于石
十載驅馳翰墨場，翩翩霞佩高頡頏。賦窺賈馬搜班揚，詩崇晉漢卑齊梁。斯文未喪道未亡，欲尋墜緒何茫茫。蕭騷裋褐凄風霜，匣中蛟龍吼干將。男兒有志行四方，安用把筆工文章。掀髯長嘯俛大荒，殘烟落日塵沙黄。紛紛蟻穴爭侯王，邯鄲一夢炊黄粱。斷鶴續鳬誰短長，世間萬事俱亡羊。何如長歌歸故鄉，古松流水遶石床。濁酒一壺琴一張，卧聽孺子歌滄浪。
贈王法官 于石
石作人言豕人立，或嘯其梁闞其室。道人叱咤鞭雷公，馭風騎氣行虛空。赤手縛鬼如縛虎，畫地爲牢通鬼語。登壇攝將如有神，問其姓字皆忠臣。生不求生以害仁，死猶赫赫濯厥靈。百鬼啖盡何足恤，吾獨因之三太息。關雲長，張睢陽，凜然大節死不屈，至今日月猶爭光。荆州一失不復得，江淮保障誰之力。欲爲漢唐開太平，老天胡不留斯人。
續金銅仙人辭漢歌 于石
漢皇銳意求神仙，神仙之效何茫然。蓬萊弱水不可到，且立宮中承露盤。饑餐玉屑不堪飽，誰謂有方能却老。人生修短數在天，多慾未必能延年。秋風吹老茂陵樹，年年空滴金莖露。建章宮闕隨烟塵，塊然屹立惟銅人。宮官西來果何意，一朝辭漢將歸魏。吁嗟銅人如有知，口不能言惟淚垂。自從曹氏盜神器，父子相傳已三世。漢宮故物無一存，汝獨猶能感舊恩。凄然照影臨渭水，一折銅人扶不起。寧爲棄物委道傍，不忍漂泊離故鄉。迢迢東望洛城路，回首長安愁日暮。長安繁華非昔時，洛陽寥落誰復悲。漢魏興亡何日了，長見銅人卧秋草。
次韻徐覺風鈴 于石
鏘然非金亦非玉，壹片宮商紛其觸。歘如環轡玲瓏摇佩旌，鏗如鳴球拍琴九奏簫韶聲。凄如孤鴻叫群嘹唳穿雲去，清如幽泉滴瀝飄落斷崖處。餘音欲斷還復鳴，咄咄胡牀靜中據。乃知簷鈴適與風相會，鏘鏘錚錚可聽不可佩。我憐其輕脆不足恃，戛則成音擊則碎。嗟哉無情之物能感人，浮華言語自古多誤身。喧然聲名滿天地，好聲過耳俱成塵。物情萬變伏還起，人生幾何安足恃。何如物我兩忘言，雲在青山水在月。
薄薄酒 于石
薄薄酒，可盡歡。粗粗布，可御寒。醜婦不與人爭妍。西園公卿百萬錢，何如江湖散人秋風一釣船。萬騎出塞銘燕然，何如馿背長吟灞橋風雪天。張燈夜宴，不如濯足早眠。高談雄辯，不如靜坐忘言。八珍犀筯，不如一飽苜蓿盤。高車駟馬，不如杖屨行花邊。一身自適心乃安，人生誰能滿百年。富貴蟻穴一夢覺，利名蝸角兩觸蠻。得之何榮失何辱，萬物飄忽風中烟。不如眼前一杯酒，憑高舒嘯天地寬。
答吳子真 于石
子居金華山之東，我居金華山之西。東西相望二百里，半面未識心相知。扳條採榮遠莫致，夢中往往或見之。子持一卷易，我携一篇詩。此詩此易世不識，與子共作千年期。前乎千載事已矣，後乎千載誰是非。握手論心語未了，松風萬壑寒生衣。山深夢斷不可覓，落花耿耿寒梅枝。起視金華萬山頂，惟有白雲來去飛。
偶成 于石
長劍不入英雄手，勁氣摩空拂牛斗。埋光鏟采今幾年，匣中忽作蛟龍吼。古琴不入時人耳，斷絃掛壁塵埃久。桐尾半作爨下焦，高山流水今安有。自笑長不滿七尺，役役徒爲牛馬走。學劍學琴兩無用，肯以窮困移所守。孔顔非厄，盜跖非壽。西子非妍，無鹽非醜。一時榮辱閑過眼，千古是非空掛口。何如長歌歸去來，萬事無心一杯酒。
答諸公遊山作 于石
金華山巔一揮手，俯視塵寰仰星斗。閑雲滿地白鶴飛，積雪暗天蒼兕吼。北山周回七百里，名著洞天非不久。世人未識山中樂，問我山中何所有。舊傳叱石化羊眠，亦有耕田驅鹿走。大士浴缾今尚在，孝標書堂誰與守。翩然東訪赤松子，何須辟穀能延壽。出門一笑天地寬，齪齪徒爲兒女醜。君不見東坡遊赤壁，東望武昌西夏口。江山風月兩依然，誰能與客携魚酒。
答諸友 于石
之子詞場無敵手，騎麟翳鳳集北斗。藉藉人間月旦評，滔滔筆下風濤吼。方摶扶摇九萬里，可速則速久則久。文章何止擬相如，政事亦堪脩冉有。回首落日烟塵昏，滿眼風寒沙石走。老天應未喪斯文，君子固宜知所守。刀以銛而缺，硯以鈍而壽。名高多謗毀，女妒無妍醜。乃知明哲可保身，安用嚅唲浪開口。悠然一笑對南山，壁上有琴樽有酒。
夜燒松明火次韻黄養正 于石
銀爐熾炭麒麟紅，銷金帳煖熏籠烘。爨下有蠟可代薪，笑我夜寒癡坐然枯松。貧富貴賤何不公，安能排雲叫呼天九重。空憐爾松生抱有用材，不遇匠石梁棟施帡幪。盤根錯節屹立凍不死，凜凜勁氣猶足排嚴冬。顛崖峭壁人跡絕，閑雲流水相冥濛。胡爲明不能保身，丁丁斧斤山其童。鶉衣百結縮如蝟，地爐擁膝便可閑從容。當年榷油幸不嚴汝禁，餘用尚及斯民窮。陽和無聲入骨髓，不知夜雪沒屋霜橫空。但見濛濛香霧靄四壁，紅煇紫焰明窗櫳。禦寒何必裘蒙茸，盎然一室回春風。何當散作一天煖，坐令四海盡在春風中。
祈雨 于石
六月不雨至七月，草木脆乾石欲裂。方士畫符如畫鴉，呵叱風伯鞭雷車。九天雲垂海水立，驕陽化爲雨三日。萬口競誇方士靈，彼亦自謂吾符神。誰知水旱皆天數，貪天之功天所惡。吾心修德可弭災，大抵雨從心上來。桑林自責天乃雨，豈在區區用方士。
次韻趙九翁 于石
風雪騎馿窮鄭五，良史武陵忝厥祖。文章千古推賀白，餘子碌碌何足數。西風客路一相逢，笑睨平蕪共懷古。神遊千載渺襟期，不學時妝競媚嫵。翩然一鶚迅秋空，縱橫健筆凌鸚鵡。愧我栖栖一釣翁，胯下寧甘少年侮。兩鬢風霜颯短褐，把酒長歌話愁苦。君留不住我亦歸，楓林葉落津頭鼓。劍光錯落耿青燈，夜半聞鷄與君舞。幾回欲寄別後書，雁飛不過衡陽浦。樹陰黯黯江東雲，柳色依依渭城雨。人生相會不可期，去住真如萍散聚。我在金華北山北，茅屋三間雲一塢。君在濲江西港西，種秫有田瓜有圃。我不能往君不來，凄凄風雨誰爲主。何當共作子長遊，南浮沅湘北齊魯。不然赤壁弔東坡，高攀栖鶻登虯虎。放浪形骸期汗漫，霽月一襟春萬宇。逍遥容與澹忘歸，弭節江臯采芳杜。狂吟曾點舞雩風，一笑渠儂行凉踽。
梁父吟 于石
建安天下如潰瓜，一榻之外非吾家。黄屋飄颻定何許，龍爲魚兮鼠爲虎。老瞞持力敢欺天，朵頤漢鼎方垂涎。紫髯將軍一攘臂，控荆引越三千里。慷慨山東大耳兒，南飛烏鵲棲無枝。草廬一語君臣契，目中久已無吳魏。堂堂大義凜不磨，靈關劍閣爭嵯峨。昨夜西南一星落，六尺之孤竟誰托。渭水旌旗歸故都，江上空存八陣圖。抱膝長歌出師表，古柏蒼蒼爲誰老。
姑惡 于石
村南村北麥花老，姑惡聲聲啼不了。有姑不養反怨姑，至今爲爾傷風教。噫，君雖不仁臣當忠，父雖不慈子當孝。
贈姚星士 于石
姚生年來如我貧，瀾翻口舌談星辰。凄風落日低黄塵，客路相逢眼爲青。草鞋生翼杖生鱗，一笑索我詩贈行。我詩何足爲重輕，歷象妙處須推尋。相國之生孕昴精，客星動摇歸富春。天不祚漢星墜營，泰階或坼中台星。大抵人事關天文，試算天下英雄今幾人。
己卯寒食 于石
今年客路逢寒食，村落無烟春寂寂。荒塚纍纍人不識，芳草凄凄吐花碧。麥飯一盂酒一滴，哀哀兒女春衫濕。我過其傍因太息，有墳可酹何須泣。干戈滿地邊雲黑，路傍多少征人骨。
追和東坡次蔡郎中遊湖韻 于石
昔年著脚窮深幽，藕花十里烟波秋。騎馿踏月楊柳市，買舟聽雨菰蒲洲。酒樓倚天沸歌管，繁華轉眼如雲浮。山川悠悠尚如昨，歲月匆匆不可留。君不見錢唐江上潮，早潮生兮晚潮落，滔滔東去何時休。
西湖荷花有感 于石
我昔扁舟泛湖去，四望荷花浩無數。誰家畫舫倚紅妝，笑聲逈入花深處。笙歌凄咽水雲寒，花色似嫌脂粉污。夜深人靜月明中，方識荷花有真趣。水天倒浸碧琉璃，凈質芳姿澹相顧。亭亭翠蓋擁羣仙，輕風微顫凌波步。酒暈潮紅淺渥唇，膚如凝脂腰束素。一捻香骨薄裁冰，半破芳心嬌泣露。湖光花氣滿衣襟，月落波寒浸香霧。恍然人在蕊珠宮，便欲移家臨水住。回首落日低黄塵，十年不到湖山路。花開花落幾秋風，湖上青山自如故。
琴寥歌 于石
壁乎琴兮不彈，心乎道兮忘言。操履霜兮猗蘭，忠與孝兮兩全。松風兮澗泉，琴無絃兮有絃。青霞兮柯仙，道不傳兮有傳。
有虎行 于石
有虎有虎山之巔，怒目炯炯當晝眠。百獸畏伏不敢前，憑林一吼秋風寒。昨日鄰家婦，哀哀哭其子，叩頭叫天天不語。或曰梟食母、犬吠主，含沙射影毒欲死。封豕長蛇肆侵侮，如此紛紛何獨虎。虎哉虎哉爾何知，磨牙摇尾爭奔馳。妖狐猶將假爾威，豈知彊者易弱盛必衰。北平將軍怒欲飛，彎弓遠掛扶桑枝。嗟爾有力何由施，吾見食汝肉而寢汝皮。倚劍睨天三太息，弱肉彊食今何時。麒麟騶虞亦物耳，嗚呼吾不得而一見之。
張德裕盤谷隠居 于石
盤谷四面環青山，晴嵐暖翠浮雲烟。盤谷之阻多幽泉，湛然深碧蛟螭蟠。中有華屋貯神仙，猿鳥不驚犬不喧。竹侵行逕松礙簷，人疑無路堪攀緣。忽聞讀書聲琅然，始信別是壺中天。翩然振屐登其巔，仰林俯壑天地寬。桑麻盡處開平川，千帆來往無時閑。旁有一葉漁翁船，出沒紅蓼黄蘆邊。呼之來泊岩下灣，就船買魚歸烹鮮。煮茗有泉秫有田，問之世事笑不言。家藏黄石書一編，安用李愿歸來篇。我欲前峰卜數椽，幅巾杖屨行其間。目送歸鴻揮五絃，閑窗靜聽松風眠。
田家婦 于石
村南村北麥欲枯，桑麻陰陰滿路隅。炊黍田頭行餉夫，餠爐未熟兒呱呱。鴨頭長襪短布襦，平生未識鉛與朱。彈箏不用如羅敷，懷金不願逢秋胡。眼前富貴何足娛，一身飽煖自有餘。茅簷笑語寒燈孤，夜舂曉織奉舅姑。
對雪 于石
頑雲怙勢吞燭龍，一夜老盡江上峰。驂鸞駕鶴下瑶闕，羽衣森列飛行空。玉虯夭矯振鱗甲，獵獵怒戰誰爭鋒。銀河剪刻紛弄巧，姑射縹緲來無蹤。半開半落花繞樹，無根無蒂絮因風。造物幻出不可測，萬變歸我一慨中。重裘何富，負薪何窮。烹茶何儉，飲羔何豐。天意茫茫無問處，人事悠悠定何許。豐年固知雪可喜，貧民不以雪爲瑞。安得見晛消凝陰，寒崖草木皆生春。
同韻傚歐蘇體 于石
草廬抱膝方卧龍，獰飈撼戶雲埋峰。凍鵲依依飛墮地，饑鷹側翅低盤空。豈知水官夜鏖戰，鞭虯笞鳳驅前鋒。茫茫萬里混一色，遠近高下俱迷蹤。松標特立凜生氣，竹腰不折凌高風。長江一派清不泯，浩浩獨行天地中。小民祁寒易咨怨，君子守道惟固窮。有雪無雪兩不問，仁耕義耨無歉豐。君不見閉門無人僵卧處，任渠門外深丈許。窮則當與凡民異，達則當爲國之瑞。何當燮理司化鈞，坐令寒谷回陽春。
山居  其一 于石
結屋萬山頂，柴扉晝懶開。搗茶驚鶴醒，拋果引猿來。笋短和泥掘，松高倚石栽。有時尋勝去，多趁暮鐘回。
山居  其二 于石
不談當世事，榮辱兩無聞。詩思半山月，生涯一塢雲。硯乾分瀑潤，香斷借蘭熏。有客時相過，呼兒採澗芹。
春遊集句 于石
興來無遠近，吾得及春遊。江月誰人影，山光落釣舟。樹交花兩色，石橫水分流。天外猿啼處，數峰生暮愁。
雪竹 于石
君子亭亭操，剛强能自持。夷齊餓欲死，巡遠守方危。大節不可屈，真心終莫移。人心與物理，每向歲寒枝。
吾家  其一 于石
松陰六七里，茅屋兩三家。坡煖四時笋，溪寒五月花。泉聲挾風雨，雲氣走龍蛇。誰謂謀生拙，門前數畝瓜。
吾家  其二 于石
明月成三友，青山結四鄰。家貧猿執爨，林靜鳥司晨。好竹能醫俗，幽花不媚人。盤餐何所有，春韭與秋蓴。
雪 于石
天地混一色，樓高試捲簾。青山新面目，老樹換鬚髯。夜皎月千里，晴暄雨四簷。豈無寒餒者，僵卧在窮閻。
抱膝吟 于石
治亂古來有，英雄今豈無。人情雲聚散，世態草榮枯。事定見天理，時艱識丈夫。山川渺何許，烟雨暗平蕪。
伊昔  其一 于石
伊昔西湖柳，清陰滿畫樓。午凉欺舞扇，晚雨繫漁舟。春盡花無主，風寒葉自秋。六橋今在否，空惜舊時遊。
伊昔  其二 于石
伊昔西湖上，孤山幾樹梅。斷籬深院落，流水舊亭臺。明月無今古，春風自去來。逋仙不復作，消瘦爲誰開。
伊昔  其三 于石
伊昔西湖裏，娉婷十里蓮。香凝花上露，影落鏡中天。枕簟水亭雨，笙歌月夜船。雙鴛不解事，常傍翠陰眠。
伊昔  其四 于石
伊昔西湖外，清陰九里松。天低深雨露，風怒走蛟龍。林靄通樵徑，山雲隔寺鐘。何時一行樂，重到北高峰。
水亭小集 于石
亭俯一泓碧，倚欄思濯纓。游魚驚扇影，幽鳥避歌聲。雲斷遠山出，林疏落日明。竹風如有意，爲我掃棋枰。
得家書 于石
久客秋又晚，思家夢屢驚。空階聞葉落，隔樹見燈明。親老貧常健，兒癡學未成。凄凉今夜月，照我故鄉情。
次韻趙德輿 于石
人生渺如寄，天地一蘧廬。無酒喜留客，有錢多買書。敲冰時煮茗，踏雨晚挑蔬。抱道空憂世，年今四十餘。
次韻芳卿一室 于石
一室志天下，何須山更深。英雄四海眼，道義百年心。蕉鹿夢中夢，松風吟處吟。幽泉鳴絕壁，不作世間音。
次韻潘天英自感 于石
處士柴桑屋，將軍細柳營。窮通觀世變，離合見人情。花不求春艷，器當思晚成。窩中足安樂，何必傳無名。
次韻邵僉判幽居 于石
閉門久不出，摩挲鬢欲翁。有盃問明月，無扇障西風。神駿老嘶櫪，紙鳶高入空。天應憐我懶，瓜圃自泉通。
次韻徐月卿秋興 于石
西風渺何許，安處即家鄉。社舞鄰呼飲，時思禮薦嘗。孤燈茅屋雨，落葉石橋霜。鷄黍當年約，誰能繼范張。
次韻天民有年 于石
四海同一稔，茆簷藹富穰。鄰燈曉炊暖，溪雨晚舂香。有客歌良耜，何人餓首陽。三時足勤苦，真樂在冬藏。
再和潘天英韻 于石
人生一傳舍，於世懶蠅營。千古月知己，四時花有情。吟懷今鄭綮，家學昔玄成。自適眼前樂，何須身後名。
寒梅 于石
閉門一卷易，風定縷香凝。落葉空階雨，殘梅閣硯冰。鳥啼深夜語，犬吠隔籬燈。不作紅塵夢，寒窗幾曲肱。
林下 于石
結屋萬松頂，悄無人往還。飲猿摇澗月，飛鷺點秋山。竹靜風相撓，水流雲自閑。翛然忘物我，禽語兩相關。
次韻鄭德彝即事 于石
瓢空飯落埃，陋巷一顔回。月坐人醉醒，風眠戶闔開。搜奇屐穿雪，習懶硯生苔。舊菊今存否，長歌歸去來。
春興 于石
春來無處不繁華，豈獨公侯富貴家。青鏡照眉池上柳，碧紗映目霧中花。貧誰知己燕相識，閑不求官蜂自衙。惟有東風無厚薄，年年芳草滿天涯。
春晚 于石
夕陽門巷靜無塵，茶竈烟凝碧樹陰。千尺遊絲縈遠思，一聲幽鳥伴孤吟。落紅庭院春多少，新綠池塘水淺深。每向靜中觀物態，榮枯過眼不關心。
過北山何先生故宅 于石
青雲不在金華巔，白雲孤起金華岑。百世相傳勉齋學，四書誰識晦翁心。水流盤澗自深淺，月照北山無古今。人問故廬何處是，門前松桂蔚成林。
鹿田 于石
鹿田逈在翠微巔，乘興來尋半日閑。徑入古松行落葉，目隨飛鳥破寒烟。鐘聲不隔東西寺，屐齒何辭上下山。一見老僧如舊識，相留煮茗試巖泉。
赤松宮 于石
幾人學道得成仙，兄弟俱仙世所難。白石不隨秋草爛，赤松長鎖暮雲寒。月涵古井一泓碧，雲護空山半粒丹。我欲乘風蛻凡骨，願隨鷄犬事劉安。
棲真院 于石
空翠凝寒不受埃，斷崖千尺擁崔嵬。老僧倚樹驚猿去，童子掃階知客來。石徑晴因松露濕，茶烟遠趁竹風回。禪家也辦吟邊料，不種閑花只種梅。
半山亭 于石
萬疊嵐光冷滴衣，清泉白石鎖烟扉。半山落日樵相語，一逕寒松僧獨歸。葉墮誤驚幽鳥去，林空不礙斷雲飛。層崖峭壁疑無路，忽有鐘聲出翠微。
歸興 于石
歸歟高枕寄林泉，安用悲歌行路難。君子患無真氣節，世人空笑舊衣冠。雪深處士梅花屋，月冷先生苜蓿盤。誰謂家貧無一物，牀頭三尺劍光寒。
自笑 于石
歸來更讀十年書，自笑今吾即故吾。栗里溪山晉處士，桐江風月漢狂奴。種梅添得詩多少，愛菊何拘酒有無。隨分生涯聊爾耳，門前應免吏催租。
春事 于石
白了江梅柳又青，遊絲千尺網紅塵。鵓鳩夫婦孤村雨，杜宇君臣故國春。客裏易添芳草思，樽前誰是去年人。桃花源上空流水，安得漁郎一問津。
題石壁寺 于石
石壁名山多勝遊，背環古木面清流。一池空對旃檀塔，雙港中分芳草洲。豹隠安知興廢事，牛眠不礙往來舟。海棠菡萏今何在，風月人間幾度秋。
雪 于石
誰歟變幻舊乾坤，剪水仙人手段新。銀屋萬家成驟富，青山半點不藏春。西園太尉方交賀，北海中郎豈願臣。把酒孤吟元不俗，何須夜訪剡溪人。
清明次韻趙登 于石
九十春光半晦明，東郊携手趁新晴。飄零風絮如行客，冷煖厨烟見世情。宿雨鞦韆花有淚，斜陽古塚草無名。勸君且盡樽前興，柳上一聲何處鶑。
九日次韻王壽翁 于石
半生飲菊試仙方，安用狂歌賦玉堂。烏帽任教今日落，紫萸不改舊年香。人生還有幾重九，世事都歸一醉鄉。千古淵明呼不醒，天涯風雨暗潯陽。
秉國池亭 于石
曲曲闌干面面櫺，紅塵飛不到斯亭。避人幽鳥入深竹，戀釣游魚弄翠萍。天闊倒涵秋水碧，牆低不礙遠山青。翛然獨占閑中趣，一枕荷風午睡醒。
江山送客次韻 于石
依依柳色黯江亭，酒味離愁孰重輕。携手忍看分手處，別時爭似見時情。百年離合悲歡事，一笑東西南北程。芳草斜陽渺無際，何當重問白鷗盟。
端午次韻和徐改之  其一 于石
榴花灼爍露初乾，乍試香羅怯曉寒。自古獨醒多見忌，與君一醉笑相看。無邪安用艾懸戶，徇俗聊將黍飣盤。千載沉湘呼不起，至今遺恨楚江干。
端午次韻和徐改之  其二 于石
濤頭洒淚眼難乾，魚腹沉冤骨未寒。楚些一章招莫返，曹碑八字好難看。水流不盡湘江恨，俗奠空陳蘋藻盤。我亦逢時增感慨，凜然忠孝孰能干。
分蜂 于石
羣蜂割據作生涯，戶牖新開蜜釀花。漢世侯王自分國，秦民父子各當家。尊卑兩盡君臣義，朝夕爭趨南北衙。因感途人本兄弟，無知微物亦何嗟。
瀟江亭 于石
背依古塔面層峰，曲曲闌干峻倚空。萬屋參差江色外，片帆出沒樹陰中。五更鐘鼓半山月，兩岸漁樵一笛風。極目子陵臺下路，滔滔惟有水流東。
孤雁 于石
流落天涯偶失羣，何心飲啄到江城。一身去就分南北，四海飄零孰弟兄。無伴月明惟顧影，欲鳴風慘不成聲。明年回首關山路，依舊團圞骨肉情。
雪中梅 于石
蕊珠宮闕傍冰壺，森列羣仙下藐姑。玉骨輕勻鉛粉面，霜紈薄襯素羅襦。兩般誰識花開謝，一色中分香有無。底事陽春藏不得，凝陰消盡轉清癯。
送友人之武林 于石
錢唐江上一帆風，爲我重尋舊日蹤。十里湖山空戰艦，千年宮闕咽僧鐘。潮生潮落東西浙，雲去雲來南北峰。往事茫茫何處問，殘烟衰草泣寒蛩。
清明次韻周君會  其一 于石
可惜韶光過眼明，一分流水二分塵。杜鵑聲感客中客，蝴蝶夢飛身外身。一滴清明寒食酒，萬家紅杏綠楊春。鬬鷄走狗非吾事，新火書燈誰共親。
清明次韻周君會  其二 于石
墓祭非經古未聞，年來拜掃隘車塵。誰憐原上千年塚，且醉樽前百歲身。榆火欲燃行客晚，梨花不減故園春。石泉澆醒浮生夢，耿耿孤懷孰與親。
次韻秉國初夏 于石
團扇初分月桂芳，單衣乍試雪羅香。新荷祇似世情薄，飛絮不如歸興忙。梅潤圖書晨雨暝，棋聲庭院午風凉。日來竹報平安否，試向平泉問贊皇。
白沙昭利廟 于石
百戰收功老故山，寒溪怒湧白沙泉。雲臺不與四七將，廟食何傳千萬年。香冷誰能燃漢火，水流空自溉吳田。愚民不識前朝事，浪說神能駕鐵船。
九日同黄宏公遊古城山 于石
信步攀躋感舊遊，寒烟衰草思悠悠。西風白髪空驚老，晚節黄花獨耐秋。宇宙幾人歡喜飲，江山一片古今愁。淵明三逕今猶在，自笑不如歸去休。
次二子韻 于石
松邊庭戶竹邊窗，歸卧故山雲半牀。蕙帳夜寒眠鶴醒，芸籤日煖蠹魚香。讀書喜汝眼如月，涉世嗟予鬢欲霜。莫道文章真小技，今人當與古爭長。
凈居院 于石
峰迴澗曲路縈紆，萬壑中藏一畫圖。雪墮枯枝龍解甲，藤纏怪石虎生鬚。滿樓山色自濃淡，隔竹泉聲半有無。紙帳蒲團清思足，更添梅種兩三株。
次韻吳子益 于石
四野杳無車馬喧，竹陰籬落半開門。牛歸落葉逕邊逕，犬吠斜陽村外村。老樹不摇波弄影，扁舟已去岸留痕。悠然樂意相關處，坐對青山兩不言。
春懷次韻 于石
弄晴天氣半昏明，春思不如詩思新。芳草斜陽王謝燕，落花流水晉秦人。百年臺榭幾杯酒，一片笙歌九陌塵。可笑遊蜂貪釀蜜，引渠兒輩口生津。
七月七日 于石
玉宇無塵淡月輝，誰傳織女夜停機。阮分南北任貧富，河度東西果是非。捫腹有書安用晒，揆心無巧不須祈。逢時且共樽前樂，一笑淋漓酒滿衣。
自述 于石
大兒不學小兒癡，四十頭顱已可知。道勝自然貧亦樂，氣充不與貌俱衰。三杯徐邈聖賢酒，一卷淵明甲子詩。滿眼世情從厚薄，此心當與古人期。
秋思  其一 于石
遠水遥天起斷鴻，秋光冷淡客情濃。一川疏雨平沙牧，半樹斜陽隔塢舂。落葉輕於流俗態，寒花羞作少年容。憑高不礙乾坤眼，興入晴嵐第幾重。
秋思  其二 于石
草堂何必倣盧鴻，水色蒼茫山色濃。待月軒窗留客話，隔籬燈火起鄰舂。蟲鳴終夕如相語，燕去知時不苟容。一片吟情渺何許，西風吹入亂雲重。
夜坐讀書有感 于石
四山月落正昏濛，留得書燈到曉紅。千古是非昭簡冊，百年興廢老英雄。人因厭亂方思治，道本無窮豈有通。植立綱常垂萬世，至今周孔不言功。
次韻徐廷珪偶成 于石
德行誰能冠四科，將興將廢道云何。百年詩酒晉元亮，萬世功名漢伏波。高枕林泉閑夢少，出門風雨落花多。人生轉眼榮枯易，未必金章勝綠蓑。
讀史  其一 于石
厥初開闢浩難名，帝降而王緒可尋。百代相因三代禮，七絃何似五絃琴。時逢否泰有消長，道在乾坤無古今。所以孟軻生戰國，欲承三聖正人心。
讀史  其二 于石
世以燔經咎李斯，斯文興喪豈關渠。楚人未烈咸陽火，秦府猶存博士書。吾道不隨灰燼冷，殘烟空鎖帝王居。獨嗟先入收圖籍，刀筆區區計亦疏。
讀史  其三 于石
秦亡四海角羣雄，三尺胡然起沛豐。首錄酇侯忘紀信，不誅項伯戮丁公。親而寡助寧非叛，國爾忘身始是忠。賞罰於斯庸未當，終然擊柱或爭功。
讀史  其四 于石
漢楚興亡事已休，至今堪嘆亦堪羞。鄭君不肯更名籍，項伯胡爲賜姓劉。寡助固知親亦叛，孤忠忍以主爲讎。人臣貴在明大義，勿爲身謀爲國謀。
讀史  其五 于石
今來古往一封疆，虎鬬龍爭幾帝王。百二山河秦地險，八千子弟楚天亡。朝廷有道自多助，仁義行師豈恃强。往事廢興何處問，寒烟衰草滿斜陽。
讀史  其六 于石
莫言世事祇如棋，千載是非人共知。吾道廢興時否泰，人才進退國安危。詩書未火秦猶在，黨錮無鉤漢亦衰。覆轍相尋多不悟，撫編太息此何時。
讀史  其七 于石
志士匡君貴善謀，古來直筆有春秋。孔明扶漢何吞蜀，仁傑興唐乃死周。成敗由人天不管，功名遺恨水空流。柬之未相姜維將，二子寧無身後憂。
壬辰春雪 于石
和氣胚胎斡化鈞，胡然積雪擁柴門。花梢凍壓春無力，山骨晴銷曉有痕。陽壯誰令陰作梗，寒驕猶勒暖歸根。昌黎浪說豐年瑞，爲瑞爲災未易言。
西湖 于石
西湖勝概甲東南，滿眼繁華今幾年。鐘鼓相聞南北寺，笙歌不斷往來船。山圍花柳春風地，水浸樓臺夜月天。士女只知遊賞樂，誰能軫念及三邊。
次韻蘇巨卿 于石
誰叩柴門寄我詩，迎門稚子候予歸。青山喚醒十年夢，明月空懷千里思。今晉古秦天地隔，范雎張祿姓名非。人生百歲發相見，世事悠悠未可知。
三洞 于石
群峭摩天不染埃，凝嵐滴翠鬰崔嵬。簾垂飛瀑無人捲，舟引遊仙出洞來。一竅中誰開混沌，三山外亦有蓬萊。捫蘿更問朝真路，夾逕松陰覆綠苔。
次韻徐則正山居 于石
松間花外有虛亭，花自向陽松自陰。水濁不污明月色，人閑方見白雲心。棋邊冷眼安危著，筆底放懷長短吟。世忌獨醒還惡醉，淺斟莫使酒杯深。
月夜納凉 于石
天地空無半點塵，翛然池館浸虛明。幾更今古月常在，一片襟懷水共清。風定波摇晴樹影，魚翻露瀉翠荷聲。炎凉圓缺須臾事，我獨於斯感世情。
次韻徐永之秋興 于石
誰謂四時秋最愁，胡床談咏晉風流。山川長在英雄老，草木無邊天地秋。驚眼一行漁唱晚，斜陽萬里客凭樓。茫茫遠水涵空碧，興入蘆花第幾洲。
次韻君會感思 于石
滿眼山川感舊遊，依然野水自橫舟。一樽長照古今月，兩鬢不禁天地秋。有屋有田清潁尾，自蒲自柳曲江頭。虛名不落人間世，一逕松風穩跨牛。
次韻徐深之 于石
文章何必擬卿雲，筆硯無功錢有神。明月能招山入戶，幽花不與世爭春。百年亭館幾興廢，十載交遊半故新。過眼榮華何足較，青門試問種瓜人。
次韻宏父初夏 于石
留得三分春意和，荼䕷猶可入吟哦。人情疏密庭前竹，吾道卷舒池上荷。結友豈無今管鮑，論詩奚必古陰何。梅霖驟漲江天闊，還有長竿可釣麽。
邵氏園亭 于石
曲曲亭臺日月春，人間榮辱兩無聞。梅邊讀易分明月，松下敲棋碎白雲。東里先生新釀酒，北山逋客舊移文。家傳應得青門趣，手種園瓜手自耘。
次韻何寺簿閑詠 于石
居喜山深人不知，凝嵐空翠淡含輝。隔林樵語驚猿去，倚石松枝礙鶴飛。留客眠雲聽澗瀑，呼兒踏月掃苔磯。冥心靜坐勿輕出，門外藤蘿露濕衣。
水亭夜坐 于石
水光涵月浸虛窗，醉倚欄干午夜凉。蛙一兩聲隔籬落，螢三四點過池塘。風摇松影蛟龍活，露瀉荷盤翡翠香。俯仰不知天地闊，悠然長嘯據胡床。
次韻楊恂夜興 于石
漫漫夜氣萬山深，風露高寒天宇清。簷月窺人驚白髪，爐烟凝坐悟黄庭。挑燈看劍心猶壯，欹枕聽泉眼獨醒。毀譽不公隨好惡，試觀陸羽煮茶經。
徐子觀生輓詩 于石
一片清虛太極心，浮雲流水世情輕。有生已作無生計，未死先求不死名。墓必預銘唐杜牧，詩能自輓晉淵明。巋然貌不隨年老，留與斯文主夏盟。
次韻趙子玉書懷 于石
鶉結爲衣鷸作冠，采芝何處問商顔。興亡眼欲窺千古，俯仰心無愧兩間。客路西風新白髪，野花啼鳥舊青山。日高濃睡平川屋，安用鷄鳴度遠關。
次韻中秋對月 于石
冰壺碾破一輪秋，杯吸長鯨筆挽牛。大地山河明色界，九天宮闕耀瓊樓。香浮蟾桂今猶古，曲按霓裳樂易愁。四海清光無不照，何須天柱一峰遊。
次韻君會初冬 于石
一年好景橘黄時，驟冷惟應瘦骨知。吠犬頻繁墮霜葉，棲鴉不定戰風枝。爐何必試手可熱，文未能成鬢欲絲。春逼寒梅三兩點，蹇馿江路試尋詩。
雜興四首  其一 于石
屋上青山屋下雲，清泉爲鏡石爲屏。客來問我謀生計，一卷家傳相鶴經。
雜興四首  其二 于石
偶種階前竹數根，引風招月伴清樽。春來爲愛臨階竹，今日翻嫌竹礙門。
雜興四首  其三 于石
采藥歸來竹徑凉，滿身草露濕衣香。怕驚幽鳥穿林去，不掃松花卧石床。
雜興四首  其四 于石
四圍綠樹岩藏屋，一枕清風竹滿軒。醉裏不知山雨過，醒來惟怪瀑聲喧。
釣臺 于石
傲睨羣雄百戰來，獨全高節老蒿萊。三公不任雲臺將，物色何須及釣臺。
孤山 于石
老梅半樹倚枯槎，路入湖心第幾家。水月荒凉誰復問，遊人多只看荷花。
八詠樓 于石
八詠詩傳千古名，蹇馿何在井空澄。凄凉樓外雙溪月，曾照齊梁幾廢興。
小三洞  其一 于石
四山迴合響幽泉，古木蒼藤路屈盤。一局殘棋雙鶴去，石屏空倚白雲寒。
小三洞  其二 于石
洞門相對是吾家，朝看烟雲暮看霞。鐵笛一聲山石裂，老松驚落半巖花。
小三洞  其三 于石
斷崖怒湧四時雪，虛壁寒凝六月霜。倚樹老僧閑洗鉢，碧桃花落澗泉香。
兜率寺 于石
錢唐一劍倚霜寒，萬水千山蜀道難。瓶鉢生涯何處在，秋風松子落詩壇。
西岩寺 于石
丹崖翠壁數千尺，絕頂僧房三四間。老樹倚岩岩倚屋，白雲飛去又飛還。
紫薇岩 于石
靈岩舊是先生宅，拈筆新題郡守名。月落空山人語寂，澗泉猶作讀書聲。
小反嶺 于石
泉本至清誰曰盜，溪雖可染却名愚。一夫作難隨傾覆，千古青山獨受污。
凈居院遇雪 于石
夢回寒月吐層崖，湯響松風聽煮茶。倚樹恐驚殘雪墮，起來不敢嗅梅花。
次韻趙羽翁秋江雜興  其一 于石
翩翩水鳥自沉浮，紅蓼黄蘆兩岸秋。隔水人家一犬吠，斜陽籬落有漁舟。
次韻趙羽翁秋江雜興  其二 于石
雁落蘆花洲外洲，半川斜日獨凭樓。笛聲何處雁驚起，點破清江一片秋。
次韻杜若川春日雜興集句  其一 于石
行約青帘共一樽，牧童遥指杏花村。如今只有花含笑，悍吏催租夜打門。
次韻杜若川春日雜興集句  其二 于石
九陌凈無車馬塵，不須移檻損天真。凡花俗草敗人意，悵望烟雲縹渺人。
丁丑歲旦 于石
不寫桃符換舊詩，辛盤竹爆付兒嬉。山深未見新年歷，只記梅花春早遲。
晚眺 于石
漁歌樵語隔溪村，沙上牛歸小徑分。烟樹參差片帆落，半川斜日九峰雲。
旅夜 于石
擁爐兀兀坐成睡，夢到家山人不知。半夜酒醒還是客，一庭黄葉雨來時。
旅中遣懷 于石
片雲相望浙東西，回首家山路欲迷。昨夜桐江江上夢，倒隨流水上雙溪。
次韻趙德輿山家 于石
茅簷日暖卧寒林，過午老翁鼾睡聲。擾擾紅塵山下路，曉霜殘月有人行。
寄題千秋觀 于石
崢嶸金碧千秋觀，誰記當年賀監家。湖水亦隨人世改，秋光一半失荷花。
早梅 于石
一氣獨先天地春，兩三花占十分清。冰霜不隔陽和力，半點機緘妙化生。
白杜鵑花 于石
蜀帝魂銷恨不窮，野花開落倚東風。吻乾無復枝頭血，幾度啼來染不紅。
始皇 于石
萬世綱常具六經，天應未遽喪斯文。焚書欲滅先王道，道在人心不可焚。
高帝 于石
呂氏强梁劉氏危，宮中枕卧復誰知。釀成外戚中官禍，興漢已開亡漢基。
子房 于石
韓亡誓欲報秦仇，秦滅還興伐楚謀。一念爲韓非爲漢，無功何必願封留。
許劭 于石
四海同推月旦評，是非公論至今存。老瞞敢肆奸雄志，未必不因公一言。
禰衡 于石
懷中漫刺欲何之，四海交游只兩兒。不死曹瞞死黄祖，殺身何補漢興衰。
孔明 于石
居荆不肯吞劉表，入蜀胡爲詐取璋。二子孰非劉氏後，豈惟玄德可興王。
曹操 于石
心非禪代荀文若，目識奸雄許子將。身苟未亡終篡漢，不知何德比文王。
柳子厚 于石
早綴朝班附叔文，晚隨兒女拜雙星。半生巧宦翻成拙，何用區區更乞靈。
讀明妃引 于石
周求莘女終亡紂，越獻西施竟滅吳。馬上琵琶徒自恨，不思强漢弱匈奴。
次韻鑑中八詠  其一 于石
青山削芙蓉，上有浮雲生。窈窕俯長流，逶迤带重城。朝光散霞彩，暮色涵空青。鴟夷去不回，遺爾千古名。
次韻鑑中八詠  其二 于石
蓬萊失左股，負以垂天翼。中有仙人居，珠宮燦瑶席。凝雲不飛去，化作輪囷石。彈琴坐石上，長憶三山客。
次韻鑑中八詠  其三 于石
會稽山水國，崇山幽事多。當時觴詠處，春淨花顔酡。磊落黄金罍，玲瓏白玉珂。行樂須及時，美人在丘阿。
次韻鑑中八詠  其四 于石
梅山如積翠，的皪手堪捧。遥遥仙人尉，盤盤故時隴。丹泉清可鑑，石乳甘於湩。行將解塵纓，于焉滔高踵。
次韻鑑中八詠  其五 于石
我愛鑑湖水，明如照膽銅。澄清若有待，渾濁那能蒙。當時賀知章，富貴如苓通。豈無一畝地，來築仙人宮。
次韻鑑中八詠  其六 于石
驅車曉行邁，行行出郊郭。斷岡屹崇墉，虛籟殷靈壑。雨深瑶草長，風定松花落。西山有爽氣，逍遥倚晴閣。
次韻鑑中八詠  其七 于石
樓居本高明，况在松竹閒。溪流深幾尺，新雨過前山。浮雲多變態，好鳥亦閒關。偃蹇樓中人，對酒還開顔。
次韻鑑中八詠  其八 于石
視心如蓮花，淨明涵十虛。出泥本無垢，露體皆真如。大千入一息，宴坐忘百須。陶公雖飲酒，時能到林廬。
弔古行 于石
蒼梧之南湘水頭，烟波逐客增離憂。重瞳孤墳閟白日，雙娥貞佩摇清秋。江空夜聞鬼對泣，泣罷仍爲鼓瑶瑟。瑟聲漸杳江聲長，丹楓墜影天霜白。臨江被髪招帝魂，拔劍欲斷東流奔。東流無窮帝不返，嗚呼薄俗無由敦。
釣臺 于石
拋却羊裘入漢庭，偶然偃卧兩忘形。先生無處可伸足，太史何煩奏客星。
晨入東寺閲藏行香 仇遠
明星未高，繁霜已肅。娟娟落月，猶挂茅屋。我馬遑遑，我車僕僕。晨入緇林，坐閲梵牘。字奇義奧，了不可讀。空元無象，奚事耳目。簡書期程，軒冕桎梏。顧影自哂，未能免俗。名教真樂，言語穀粟。何時式微，知足不辱。
養雁 仇遠
雝雝陽鳥，其居朔方。朅來江南，雪霜備嘗。意不耐暑，慮爾早亡。乃安水土，羽毛無傷。仰羨鵷雛，俯趨鶩行。負影隻立，何如還鄉。秋風日高，稻粱已黄。且謀一飽，勿思翱翔。
野飲 仇遠
土岡之西，竹樹之下。板屋三間，娛此隠者。塒有肥鷄，廄有羸馬。豈無佳菊，采不盈把。且漉我酒，放浪林野。莫不飲食，知味者寡。
題徐壽畫牛 仇遠
此大武者，二十八蹄。茂樹之下，豐草萋萋。牧童且嬉，夕陽未西。何如桃林，歸去來兮。
送高仲山通州教授 仇遠
通川得通儒，善類蒙善教。如此老成人，真足重學校。我昔客朱方，曾窺管中豹。言容既篤厚，文字入玄奧。交游二十年，夷險同一操。閒居虎林麓，倚窗聊寄傲。忽承北斗敕，勇鼓來淮櫂。華髪映青袍，輕帆愜黄帽。天晴宜征途，芹藻春色到。臯比坐可暖，三載勤訓導。惜哉龜手藥，至老方取效。載酒游五山，何由共吟嘯。
送楊志行赴徽州教授 仇遠
峨峨紫陽山，翼翼素王宮。中藏朱子書，頗有鄒魯風。在昔三十年，我嘗遊其中。一溪練带如，環以千翠峰。朝嵐與夕霏，四景日不同。惜哉屐齒折，我舟遽云東。子今振木鐸，出爲斯文宗。諸生列館下，待問如撞鐘。明經別同異，析理開愚蒙。獨坐三鱣堂，教思傳無窮。庠序足真樂，詩書有近功。行當自此升，豈曰難爲容。平生韓孟交，雲龍阻相從。願言壽道體，有書附鱗鴻。
下壽 仇遠
六十本下壽，皤然成禿翁。繫舟貞女瀨，竊祿素王宮。暮隨太守車，朝迓御史驄。我馬劣難騎，却與無馬同。老病厭徒步，足力亦易窮。將以馬易牛，歸耕田園中。聖人有遺訓，吾不如老農。
小園梅已綠陰忽見一花甚香 仇遠
此枝綠陰繁，枝上子如豆。一花褎然見，香襞苔蘚透。雖同梨雲夢，亦出桃李右。矜驕若自惜，終覺老而瘦。昔占百花先，今處百花後。春風少年場，尤當敬耆舊。
答陳宗道見寄  其一 仇遠
蹇予山澤臞，飄飄一鷗似。天風忽假便，飲此金瀨水。朝隨章句儒，暮逐副墨子。肯嘆飯不足，可戀惟酒美。賦芧亦聊復，久矣忘喜怒。尾寧曳塗中，人生行樂耳。
答陳宗道見寄  其二 仇遠
懷人耿不寐，一夕三四起。江東暮雲合，渺渺隔秋水。遺我詩兩章，意古音粹美。敢謂義熙餘，及見黄初體。君閒恥食粟，我出慚爲米。流品敻不同，黄河貫清濟。
存耕吟寄姜景星 仇遠
吾不學老農，種此方寸田。善雨日培壅，安得荒旱年。詩書菑且畬，芟藴毋蔓延。種固有厚薄，穫豈無後先。先疇畎畝在，後世兒孫傳。何憂換八百，奚止取十千。却笑多牛翁，轉瞬無炊煙。我獨遺以安，本固實自堅。耘業待歲晚，韓公嘗勉旃。
插梅 仇遠
偶得數枝梅，插向陶瓶裏。置之曲密房，注以清冷水。肌膚若冰雪，寒極粟不起。歲晏且聞香，春深看結子。
示沈道人 仇遠
有涯本無涯，後覺即先覺。名利念既輕，生死路不錯。棋枰幾勝負，只看末一著。寄語耽酒人，飲時自斟酌。
懷白石社尊師道堅 仇遠
我思南山陽，谷神何緜緜。松下笑相別，惚恍忘歲年。寄我猶龍經，文字入幽玄。終期白石頂，擊竹歌遊仙。
和子野見寄十二辰體 仇遠
良工鼠鬚筆，戢戢囊穎露。抄詩節經史，汗牛車載路。信知文中虎，一代人不數。細聲笑蚯蠅，妙趣忘魚兔。東野龍無雲，胡爲乎泥中。蟠屈如睡虵，虛此雲夢胸。且騎款段馬，野服隨田翁。相羊山澤間，真樂樵牧同。開林斬猴杙，種花續春意。他年處雞窠，偃蹇增老氣。錦鯨卷不宜，貂狗續亦易。老硯磨豬肝，翰墨作遊戲。
和卞仲祥 仇遠
吾友卞南仲，別我何匆匆。家有六男兒，乃與不死同。阿祥更穎出，亹亹有父風。翰墨既瀟灑，文字猶研窮。西園蓋常飛，北海樽屢空。霜寒瀨水淺，蛟龍若爲容。我將歸西湖，春風入脩筇。期子梅花下，一酹孤山翁。
和張仲實見寄  其一 仇遠
天地有義氣，五行秋在金。風吹庭前樹，亦作清商音。游子初離羣，百感集一襟。諒予老冉冉，無復謠善淫。吾方用吾悟，安計他人心。
和張仲實見寄  其二 仇遠
古交色不變，百鍊如精金。一別又三月，書札乖嗣音。相望隔一水，離憂盈中襟。秋陽不能驕，秋雨不能淫。會面不可期，月明千里心。
和蔣全愚韻 仇遠
金壇有耆英，學博聲名早。搜奇薄莊騷，稽古極羲昊。君甚似樂天，稅冕居履道。息遊鬻駱馬，尚友敬胡杲。我生六十年，獨欠識此老。來遊溧陽學，文物委秋草。黄沙瞇人目，忽見石皓皓。君壇高難陟，我壘虛易擣。新詩十八韻，韻韻俱壓倒。交情託以宣，一字一大好。自慚溝中斷，未足被華藻。但令小兒輩，藏弆以爲寶。相望衣带水，波弱限蓬島。玉石資盪磨，鐘鼓宜擊考。何由即會面，疑義共探討。豈無問字酒，可以濡吻燥。昔爲堅多節，今爲科上槁。窮達等醉醒，何庸寬懷抱。
和金沙蔣文海韻  其一 仇遠
干祿非良圖，好遯實素抱。昔爲駕壑松，今作出山草。茫茫海嶽隔，冉冉齒髪老。淵明書甲子，拾遺歷天寶。迷塗諒未遠，貴在知幾早。
和金沙蔣文海韻  其二 仇遠
我聞茅峰下，曾有卧龍人。風雲未承運，淵潜聊自珍。世無卞和氏，誰辨玉與珉。緇塵化衣裳，我獨潔其身。攬鏡忽自笑，奈此白髪新。
和金沙蔣文海韻  其三 仇遠
海翁古徵士，接武諸公後。聞名三十年，傾蓋即如舊。示我伐木章，無能出其右。籊籊秋竹竿，坐睨蒲質朽。試問五兩綸，何如一杯酒。
和金沙蔣文海韻  其四 仇遠
昔我客朱方，曾識三數公。獨欠之句曲，徧走山西東。向來劉與王，疇能繼高風。今我來金淵，尸祝素王宮。閲人晨星稀，見子夕照紅。何當分鄰燭，竹徑相與通。
乙巳歲三月爲溧陽校官上府經烏剎橋和陶淵明韻 仇遠
一日不見山，胸次塵土積。老來志益壯，清遊等疇昔。鍾山草堂古，每恨身微翮。况是佳麗地，牛馬風不隔。遑遑問征路，冉冉供吏役。淵明田可秫，肯爲五斗易。石橋跨淮水，岐路由此析。俗駕何時回，爲爾謝松菊。
爲金陵宗人賦雲谷詩 仇遠
英英天上雲，洞洞天下谷。皎皎谷中人，精神皎如玉。卷舒一何心，怡悅亦自足。朝采孕丹砂，夕氣被林麓。豈無茯苓芝，隨春入鋤斸。自是長生苗，根本元不俗。三千年桃花，八千歲椿木。不如採藥歸，枕石伴雲宿。
西廟古檜和卞南仲韻 仇遠
奇木有古意，愛古人亦奇。嘉禾老君觀，毗陵烈帝祠。二檜棟梁物，俱逐劫火移。朅來溧城西，見此鐵石姿。靈貍肯薦骨，死豹仍留皮。拏空有爪龍，踞地無角螭。三株兩失葉，簷溜傷南枝。僵立萬雪霜，坐更幾鄰儀。我將護赤欄，甃以蒼石墀。深根直不朽，雅操堅自持。棟梁與薪槱，待用各有時。罔俾孤山樹，專美坡仙詩。
學舍自吟 仇遠
金淵文學掾，旅食經歲年。石田薄有收，儘足裨俸錢。絲毫了無補，教養愧前賢。竹添講堂後，柳栽泮水邊。匏花粲籬落，藻带舞漪漣。土龍欲致雨，何能起雲煙。革带孔漸移，老癯非學仙。木居士何者，求福真徒然。
送虞師憲赴延平書院山長 仇遠
我師文靖公，一傳子朱子。佩服中庸書，靜中識根柢。秋月湛冰壺，瑩徹無瑕滓。延平建精舍，盛德宜世祀。君往坐臯比，文行成粹美。秋風送書船，南上二千里。訝君來何暮，衿佩爭倒屣。鳴道鐸方振，問字酒已俟。九京如可作，文靖公亦喜。予友有黄功，昔分教於此。頗知文風盛，十室九儒士。是行若登仙，劍氣炯青紫。只恐席未溫，思歸慕園綺。
題西梵一翁雙清軒 仇遠
上人碧雲房，苔地不盈丈。古石六七株，修竹覆其上。石兄既奇秀，竹君亦高尚。歲晚永相依，屹不染塵坱。方參香嚴師，曾識牛丞相。解鞍時一息，吾其得閒放。
山泉爲惠君疇賦 仇遠
空青穿秋旻，瘦白噴夏雪。若非林下士，誰識此高潔。山中非無雲，蒼狗隨變滅。山中非無月，陰晴易圓缺。不如泉混混，萬斛常不竭。洗耳塵即清，釀酒香愈冽。一醉三十年，至味過麴糵。翁意不在茲，勿爲醒者說。
梅夢 仇遠
緗梅眩晨霞，素梅迷暮雪。一翁著花間，冰霜殊皎潔。蜂蝶猶未知，香味老逾烈。夢中識歸塗，踏遍孤山月。
續夢 仇遠
一夢續一夢，夢短寒夜長。顛倒無首尾，哀樂迷存亡。枕上忽自笑，歷歷見未嘗。至人本無夢，有夢其何傷。魚旐農夫喜，熊羆男子祥。吾年過不惑，夢覺久已忘。未來尚曖昧，既往恐思量。不知邯鄲道，幾番熟黄粱。
柰花似海棠林檎但葉小異 仇遠
東風擅紅紫，顔色分重輕。愛此柰子花，嬌艷何盈盈。未開足標致，紫綿燦垂纓。開繁臙脂褪，徐娘老而貞。俗稱爲海紅，結實葉底頳。來禽難爲弟，海棠難爲兄。我評此三花，同出而異名。一枝插銅壺，坐翫心目明。安得劍南樵，素縑爲寫生。
題仲賓竹石 仇遠
淇園綠猗猗，昌谷黑離離。謫仙硯池底，茁此兩三枝。輔以小崢嶸，標度尤崛奇。願堅歲寒心，勿爲風雪欺。
暢師同玉上人遊茅阜  其一 仇遠
朝辭二竺寺，暮宿三茅峰。紅樹落一葉，白雲深幾重。遠遊喜無雨，清興尤宜冬。遥知天壇上，會與仙人逢。
暢師同玉上人遊茅阜  其二 仇遠
上人家海上，喜從名山遊。昔聞三茅君，隠在千峰頭。霜寒草木瘦，歲晚泉石幽。不見梁丘伯，使我心悠悠。
夜醉 仇遠
山翁醉如泥，夜半方醒然。既莫省宇宙，况復知歲年。閒愁置度外，大道在目前。日飲豈不佳，第恐無酒錢。
題西山真先生像 仇遠
何年霜月子，寫此西山真。峨冠褐寬博，詩書發精神。可以寘巖壑，可以登麒麟。斯人不可作，令我思乾淳。
客來驚睡 仇遠
長晝清和時，惟有睡鄉美。宰予邊孝先，毋乃今我是。門外有客來，推枕矍然起。請啜一盃茶，萬事且不理。
次韻蕭饒州見寄  其一 仇遠
至人本天游，上古惟野處。如何種菊者，亦勝封千戶。萬鍾且唾去，况復問阿堵。先生東陵侯，成敗久目睹。幾程上金臺，一節綰銅虎。肯從赤松遊，餐芝擘麟脯。溫故窮丹鉛，投閒棄圭組。自是橫江鯨，終然辭網罟。獨醒笑衆醉，此舉冠千古。二疏三高後，欲數指難僂。毋煩北山移，猿鶴當起舞。
次韻蕭饒州見寄  其二 仇遠
昔寓南國居，日與蕘牧處。今營西郭居，官梅映窗戶。硯山如可博，尺度先畫堵。此計當勇决，結構須快臯。伐藤斷長蛇，卧石凜伏虎。山厨富笋蕨，客至當脩脯。野芳散紅紫，粲粲五雜組。放懷山水窟，脫迹名利罟。平泉綠野堂，盛事追往古。願學樵夫拜，相從丈人僂。應笑趨炎人，奴顔八風舞。
過岳公故居 仇遠
赤脚踏層冰，素蟾浴清水。可憐偷桃兒，竟以寒餓死。木瓢掛空壁，蠹冊堆破几。有子如矮奴，踉蹌入城市。
剪白鬚 仇遠
臨鏡忽自哂，公然白紛如。稚女眼最明，爲我剪白鬚。髟髟如素絲，不堪紉破襦。參差茁秋草，蔓衍不可除。明知我已老，既白難再烏。無肉令人癯，眼昏妨讀書。顔駟燭之武，吾非斯人徒。
寄史貴質 仇遠
淳祐六十翁，生遇時節好。朝遊漁樵社，晚入詩酒保。不爲名利縛，剛被花月惱。時發少年狂，未省身已老。强歌無餘懽，聞者笑絕倒。齒髪漸凋疎，形容頓枯槁。平生千金軀，豈不自愛寶。幸然本根在，收斂尚及早。何必大藥資，尪羸多壽考。也無政事堂，也無沙門島。
錢儒珍家賞桂 仇遠
客至當飲酒，醉此金粟堆。秋風何時到，叢樹參差開。馨香逆人鼻，蓓蕾藏聖胎。攀枝折其榮，落穗浮酒杯。後夜有佳月，弄影須徘徊。紅袖歌未終，畫角毋庸催。
凉風 仇遠
凉風撼庭竹，起舞如翠蛟。亂葉打窗來，卷盡破屋茅。飛雲行太空，萬竅爭怒號。煩暑一掃凈，解我心鬰陶。
夜半見月 仇遠
中夜月初上，照我東床明。我心本無事，展轉寐不成。仰觀烏鵲飛，俯聽蛩螀鳴。念適從何來，衣食非素營。三年然後歸，兒女各長成。婚嫁願早畢，吾其師向平。
與楊志行郭斗南馬德潤屠存博呂公弼僧義慶游鍾山以峰多巧障日江遠欲浮天分韻予得浮字 仇遠
昔讀寶公傳，今作鍾阜遊。緩行萬松間，直上千峰頭。古塔表木末，寒泉貯巖幽。遥觀江流奔，始知此生浮。甚愛雪竹庵，逸駕吾將休。
試涪翁題鄭佽硯 仇遠
我有古鏡硯，肌理細密勻。沄沄散角痕，巨口細魚鱗。涪翁銘其背，文字極雅馴。鄭佽彥相者，不知何如人。回首數百載，想見元豐春。晴窗試磨洗，墨舊兔穎新。携歸供行齋，侑此金石身。
蟋蟀 仇遠
蟋蟀一何多，曉夜鳴不已。居然聲相應，各爲氣所使。零露聊飽蟬，落葉才庇螘。秋風滿庭砌，安能久居此。愁聲不欲聽，我聽差可喜。平生勝負心，一笑付童子。
郊行集句 仇遠
今日我重九，無錢對菊花。昨夜雨鳴渠，既雨晴亦佳。出郭望西郊，山林迹未賒。顧憂斯人饑，僵仆亂如麻。淵明胡不歸，吾居已及瓜。豈無一尊酒，誰敢負年華。聊爲山水行，玩奇石路斜。門生與兒子，邀我至田家。留連向暮歸，爛醉是生涯。
種菊 仇遠
鄰舍送我菊，惜無盆盎栽。分種東籬下，倚窗日裴回。初看蓓蕾青，黄蘂參差開。霜後苦無花，老眼生塵埃。得此少自慰，可以薦一盃。更用數日晴，南枝須有梅。
菊軒吟爲劉君章作 仇遠
大江秋風高，紅葉紛滿地。采采黄金華，專此秋富貴。主翁庭宇靜，霜日自清媚。豈不懷淵明，異榻同夢寐。春融桃李門，一粲開落易。願言堅晚節，香淡有真意。平生觀物心，飲水知秋味。敢問楚人醒，何如晉人醉。
通甫弟歸里詩 仇遠
霜重江水縮，艤舟江之湄。子今戒行色，予亦數歸期。已迫葵丘戍，何求買山資。酌別苦無酒，秉粟供妻兒。
風雨不出 仇遠
儒官少公事，閒坐如家居。閉戶聽風雨，重讀架上書。豈無借書瓻，小酌勿用沽。豈無苜蓿盤，園丁送嘉蔬。溪童把釣竿，時得徑寸魚。采薇拾橡栗，視此已有餘。懷哉天地恩，不棄無用儒。舍此將何之，狂士多迷途。終不如歸田，一蓑溪上鋤。
漫興 仇遠
馿鳴有何好，晉人多愛之。胡不大堤上，隔花聽馬嘶。胡不茅屋下，带月聽荒雞。我疑古之狂，矯世本尚奇。蠟屐柳下鍛，結髦劍首吹。端是味無味，以待知者知。滿腔浩然氣，抑鬰無所施。引頸一長鳴，萬里風雲悲。敢問駟與驄，立仗夫何爲。
九日鄰翁招飲 仇遠
佳節喜新霽，作意登南山。茲山雖不高，亦足供躋攀。平明放舟出，日暮騎馬還。行止不自由，寸步千里艱。北鄰朱公子，言笑破旅顔。相與一樽空，徒得半日閒。人生各憔悴，仕路復間關。六十始平頭，甲子須循環。粲粲黄金花，才見秋一斑。忍以髪膚脆，犯此風霜頑。何如歸去來，期我巖壑間。
戒飲 仇遠
腹無貯酒腸，小飲輒大醉。醉餘嗽即作，痰唾連涕泗。酒亦有何好，上策當自治。無錢賒不來，不飲特易事。何如飯疏食，飽矣曲肱睡。莫笑我獨醒，中有至樂地。
飲少 仇遠
此中無他腸，飲少乃輒醉。眼眩力不支，便欲投床睡。頓空名利心，願棄人間事。淵明千載上，當復知我意。
有懷龔子敬子中 仇遠
兩龔昔所慕，二難今是似。簞瓢魯儒生，衣冠楚君子。相期歲月永，不爲弓旌起。極目暮雲平，修筠悵予倚。
和子野  其一 仇遠
少年挾英氣，聞雞慕劉祖。老來卧蝸牛，風雨懶出戶。酒空薪炭盡，景况詎堪臯。自嘆衫袖短，豈曰不善舞。
和子野  其二 仇遠
此日始生日，避喧作溪行。出門阻風雪，僕瘁馬亦驚。歸卧春一窗，隔窗聽雪聲。擁衾守藥鼎，客至慵出迎。顔色日已老，何由得青精。未能歌雪兒，聊復呼麴生。夢中遊西園，一壺梅下傾。
報恩寺權公方丈 仇遠
金淵多寶地，此地殊幽深。一錫得安穩，豈必棲山林。臨池照佛面，見竹空人心。江楓千百年，時作海潮音。
昔康節先生題安樂窩詩中云樂見善人樂聞善事樂道善言樂行善意此即吾友朱仲明樂善齋之意也繫之以詩 仇遠
人生有至樂，主善以爲師。善端本固有，樂處亦自知。我思舜之徒，雞鳴日孳孳。簞瓢在陋巷，顔氏其庶幾。之子芝蘭室，書傳爲箴規。量力行好事，固窮無妄爲。何似安樂窩，受用堯夫詩。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其一 仇遠
自我來溧陽，四見木葉秋。泮宮久敝漏，量力完且修。幸然土木備，及此工役休。巍巍大成殿，勢與鄒魯侔。聖賢日云邁，可以遺象求。捫心了無怍，一掃築舍謀。咫尺三茅山，乃獨欠此游。且須歸去來，速爲營菟裘。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其二 仇遠
迢迢渰水上，有亭曰寒光。水天散鷗鷺，四望山蒼蒼。向來于湖翁，詩詞題屋枋。幾思一遨遊，歲月飛羽忙。聞有白龍寺，石塔標鐵梁。老僧頗能吟，年來曾遊方。須乘未歸前，秋晴呼野航。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其三 仇遠
我非章句儒，亦非漁樵徒。少年逞麤豪，提筆賦兩都。老尚著儒冠，却悔識之無。既難棲山林，又倦遊江湖。一官僅供口，康濟不在吾。秋風方戒寒，正道日荒蕪。行矣且歸耘，寸田聊自娛。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其四 仇遠
江海寄孤篷，飄飄一鷗似。汲汲謀稻粱，欲去行且止。淵明真達者，解印如脫屣。五斗何足云，可但折腰恥。我嘗慕其人，出仕亦漫爾。客行入歲晏，田稼逢水毀。逝者既如斯，吾屬可去矣。肯負白鷗盟，西湖釣秋水。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其五 仇遠
早從方外遊，志不在婚宦。采薇陟西山，采藻涉南澗。拄杖僅過眉，短衣不掩骭。一爲火宅累，漸覺有憂患。難任臣朔饑，俯就博士慢。大勝國子師，三年腹藜莧。棲遲行路難，堅忍爲客慣。昔爲泛泛鳬，今爲嗷嗷雁。幸免箠楚慮，官事粗易辦。曷不歸孤山，梅花臘前綻。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其六 仇遠
秋空不肯明，風雨滿荒城。田父遮我說，重九最喜晴。此日晴色好，大田足西成。一冬暖如春，絮炭價亦輕。我雖將去官，於人獨無情。去年冶城叟，采菊餐其英。今茲隔存歿，使我心怔營。出門悵誰語，巵酒當自傾。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其七 仇遠
威鳳巢深林，神龍潜巨壑。泥塗困螻蟻，城市防彈𥐊。小草不自貴，已鑄出山錯。豈知甘苦淡，有味俱不惡。霜降水澤枯，歲晚木葉落。榮枯識寒暑，是非悟今昨。不見粘壁蝸，甘以退爲樂。二休行且三，可但耐辱莫。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其八 仇遠
去郭十五里，翼然屏風山。上有看經院，創始昇元間。山潤易生雲，竹嫩未作斑。登高佛閣小，四面青回環。空門事彌多，永日僧不閒。歸徑路委蛇，班荆履孱顔。信美難久留，道遠足力慳。遥知故山月，問我何時還。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其九 仇遠
喬木足秋聲，紅葉表秋色。因之念湖山，恨不生羽翼。形留神已馳，游倦交漸息。西鄰夜砧發，東鄰曉機織。我亦有敝廬，松菊暗荆棘。北山百年墓，苔竹手所植。今長尺若干，霜雪頗自力。西風龍蛇蟄，暗雨山林黑。東望會言歸，免我長相憶。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其一○ 仇遠
七十古所希，我今六十餘。干時本無策，謀生術尤疏。就食泮水宮，學圃乏薪蔬。凜凜座無氈，踽踽出無馿。厭厭尊無酒，呥呥食無魚。官居古云冷，已矣當歸歟。緬懷二女子，夫家住桐廬。三年千里別，曠久不得書。日者遣一力，還家問何如。江濱桐君山，土肥藥堪鋤。山根有閒地，或容房客居。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其一一 仇遠
未仕每願仕，既仕復思歸。了知歸來是，宜悟求仕非。干祿本爲貧，元非慕輕肥。已昧好爲戒，復貽素餐譏。時艱士失業，十家九寒饑。豈無禹稷思，力薄願乃違。吾門可羅雀，載酒人來稀。下考劣已書，歸心疾如飛。眷言長途馬，老矣思脫鞿。晝短歌意長，式微兮式微。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其一二 仇遠
人寄天地間，官爵寄所寄。所寄本儻來，得喪亦常事。何哉淺丈夫，以此芥胸次。達人視爲輕，譬彼摴蒲戲。役滿須過更，代者乃未至。故鄉隔太湖，一舸歸甚易。秋高山骨露，始見松竹翠。依依古梅村，是中有深意。
予久客思歸以秋光都似宦情薄山色不如歸意濃爲韻言志約金溧諸友共賦寄錢唐親舊  其一三 仇遠
游子悲凜秋，秋盡行當冬。雨露變霜雪，寒色日以濃。豈無紫綺裘，綻裂誰與縫。不如早還家，山林專素封。掃松棲霞嶺，結茆慧日峰。山南與山北，春風入修筇。時止可以止，道隆從而隆。抱膝且長吟，吾其師卧龍。
盆梅 仇遠
有客送苔梅，來自馬塍裏。斜枝巧盤折，的皪數十蘂。意欲媚春風，寧免少屈己。獨憐鐵石腸，竟作柔繞指。他鄉忽一見，少慰空谷喜。何當解其縛，條直有妙理。幸不入俗眼，入俗梅亦恥。
居遊行寄費廷玉 仇遠
繁華錢塘郡，佳麗金陵州。吾生抑何修，兩地得居遊。杭也數年別，昇也幾月留。鍾山草堂靈，林壑殊清幽。開窗眺龍灣，大江日東流。鳳皇非故臺，不見白鷺洲。冶城塚纍纍，青溪波悠悠。長干塔尚在，瓦棺閣已休。雨花峙巖顛，錦石爛不收。層樓天下無，結構如龍舟。六朝王氣歇，故籞成荒丘。至今秦淮上，尚聞商女謳。山水如此佳，見有此客不。懷古復思鄉，日落川雲浮。惜無老樊川，酒酣吟杜秋。
雪 仇遠
忽驚小窗白，開戶雪如此。去年臘前無，一白從此始。霏霏甚可愛，落落勢未已。炯炯眼界明，沾沾田畯喜。靜聞野厖吠，立見蟄蝻死。鼓腹飽可期，勿畏寒墮指。窮檐絕煙火，閉糴三日矣。開倉糶官糧，太守如父子。
立春 仇遠
山城歷日到每遲，新春殘臘俱不知。若非一鞭醒寒夢，梅柳爭春無了時。牛刀小試東風手，目中全牛果何有。勾芒舁歸古廟中，官吏升堂酌春酒。
竹素山房小飲南徐唐正方善歌吳伶以長簫和之客以鳳凰臺上憶吹簫分韻予得臺字 仇遠
少時聞簫白玉臺，一曲未終丹鳳來。金瀨空明秋水淺，妙音久不聞蓬萊。吳下老伶燕中回，能以北腔歌落梅。紅塵箏笛耳一洗，便覺箜篌憤抑琵琶哀。朱方臞仙古音律，宮長羽短隨剪裁。小春梅柳參差開，肯待羯鼓花奴催。我輩鍾情忘爾汝，濁醪妙理惟醱醅。晚風吹寒夕陽下，有酒不飲令人咍。今人青眼映山水，古人白骨生莓苔，不如相聚常銜盃。嗚呼五公七相安在哉，不如相聚常銜盃。
北園賞梅 仇遠
梅花先受東君知，一晴開遍南北枝。吳姬持盃勸客醉，已恨賞花三日遲。主人惜花不惜酒，自摘一枝春在手。大開笑口問東風，金谷幾人曾白首。
題王師尹所藏三峽圖 仇遠
廬山石橋天下奇，奔湍赴壑潜馮夷。倚闌俯瞰毛髪竦，品題曾讀坡仙詩。畫師筆斡造化窟，豈必夜半夸娥移。蜀天茫茫千萬里，彷彿猿聲亦如此。何當譜入朱絲絃，水底魚龍應洗耳。
題季路負米圖 仇遠
高堂有親今老矣，孝子晨昏奉甘旨。傷哉貧也敢辭勞，百里迢迢親負米。後來列鼎坐重裀，積粟萬鍾不逮親。古言周急不繼富，爲母請粟非無人。
題范譓卿愛山吟境圖 仇遠
前山排闥如虬奔，後山擁壁如虎蹲。三間茅屋白雲裏，一羣野鹿青松根。世上好山誰不喜，紗帽可能長隠几。詩人見石猶下拜，况是孤高有如此。終南捷徑從渠行，少室素價元非輕。呼童下山汲清泠，我欲洗耳聽猿聲。
送存博教授回虎林 仇遠
雙鶴翩翩溧水陽，紅塵不染素衣裳。一歸華表飲風露，一住滄洲謀稻粱。湖海波濤多起伏，爭食那能效雞鶩。戛然長唳楚天寬，有日相從逐鴻鵠。
草蟲圖 仇遠
昨夜南山雷雨霽，蟄室初開百蟲起。草夭菜秀蒲柳長，生意森然隨氣使。陰陽變態足纖巧，分得餘妍歸畫史。野蜂採蜜花房裏，官蛙瞠目莎池底。紛紛蚱蜢肆跳梁，款款蜻蜓齊點水。天牛穴桑奚其天，鬼蝶迷花聿如鬼。血國三千亦有蚊，黍馬十萬寧非蟻。蝎虎那能捋虎鬚，蝸牛誰堪執牛耳。蜣蜋轉丸誠小巧，螳螂搏輪非勇士。鳴蟬嘶熱蟋蟀吟，一片繁聲愁客子。春風郊野豈不樂，籬落秋風又如此。坡仙舊詠只八物，若見此圖心更喜。我摩老眼爲題詩，晴日一窗蠅撲紙。
元夜嘆 仇遠
虎林城中正月半，十萬人家燈燦爛。溧陽風景方放燈，通宵不禁人遊翫。大雪深寒萬木僵，家家冷坐無薪炭。典錢買竹又買燈，糠油結凍點燈暗。豪民張燈喚歌舞，鼓笛喧轟夜忘旦。忽聞買絲造海船，府檄專令豪戶辦。倉皇且救火燃眉，縱有華燈何暇看。老夫掩關擁爐坐，一盞青燈置書案。良辰樂事悵難并，頃刻歡聲作愁嘆。蘇公買燈狀，陳子題燈詩。癡兒騃女知不知，月明月暗反覆手，且願麥熟休王師。
雪後祈晴 仇遠
閏正月過二月來，溧陽溪頭花亂開。濃雲急雨洊雷電，不待羯鼓花奴催。江南天氣全然別，昨夜清寒今日熱。東風忽轉西北風，吹作霏霏一天雪。艷桃穠李睡海棠，顔色頓減仍減香。燕鶑羞澀未出谷，惟見野水生渾黄。晝夜交流已登岸，丘麥畦蔬根浸爛。州官憂水復憂民，明日祈晴泰清觀。
送劉鍊師歸 仇遠
雲中雞犬隨淮南，手攀桂樹歌小山。鴻寶秘書在玉枕，有高尚者還童顔。卯金家世學仙子，半生遊山磨屐齒。懶耕白雲種瑶草，南去持竿釣湘水。天風環珮滄江東，鄱雲溧雨分鄰封。浮丘洪崖未之見，擁腫鞅掌常相從。拂衣浩然有歸志，湘濱已卜誅茅地。寸田尺宅可治生，騎鶴纏腰非易事。不如且向金蓮遊，濯足萬里黄河流。上界神仙足官府，山中宰相輕公侯。人生得意無南北，蠅利蝸名等雞肋。道人一粲據槁梧，世間萬事槐安國。
寒食遊陳園 仇遠
梨花李花白鬬白，桃花杏花紅映紅。疏籬曲徑錦步障，間以巨竹青玲瓏。獨木爲橋人不渡，柴扉欲鎖春風住。豈知野禽浪蜂蝶，時復銜花過牆去。春波漲綠春日晴，柳下扣門嵇喜迎。池邊亭上少盤礴，坐牀指點呼麴生。冷官况逢寒食節，客味凄凉那可說。殘盃冷炙何處無，樂意生香聊自悅。清明天氣晴更佳，山林川谷多鶑花。後庭遺曲少人唱，踏歌椎鼓爭喧嘩。笑折一枝花入手，樹猶如此人能久。六朝舊事付東流，醉翁之意不在酒。
月琴吟贈程禹仲 仇遠
我月太古色，我琴太古音。色見音聲求，焉能知我心。月到茅亭夜亭午，據梧坐看胎仙舞。本無圓缺無虧盈，心迹雙清遊太古。笑渠空向廣寒遊，記得霓裳羽衣譜。
應平叔送牡丹 仇遠
草玄亭前老侯芭，贈我鞓紅三朵花。一春風雨傷麥麻，天香何事來山家。且勸花王一盃酒，更祝花王千萬壽。洛陽名苑今在否，未必開花大如斗。有花可賞不負春，紅紫轉眼俱成塵。酣歌誰識李翰林，酒樓柳絮愁殺人。
德興葉志道字士心葬母于銀山丹井之上作丹泉吟 仇遠
葛公學仙丹有泉，葉公藏母丹泉邊。泉流㶁㶁亂石底，丹光炯炯長松巔。陟彼屺兮瞻望母，麻衣土枕常廬墓。難將寸草報春暉，祇覺焄蒿泣秋露。男兒眼中非無淚，有淚徹泉無厚地。泉聲如咽淚如丹，何待洩融歌大隧。幽花淡月耿墓門，不招仙魄招母魂。子規一聲蒼石裂，白雲渺渺山昏昏。
題沈子和德沖畫龍 仇遠
紅霞飛盡玄雲同，深山大澤生春風。震雷一聲蟄戶啟，老龍夭矯生蒼穹。憶曾艤舟垂虹外，舟子傳呼黑龍掛。須臾急雨暗吳淞，昔見真龍今見畫。江南久旱草木空，湖水陡落如秋冬。蒼生望霓心顒顒，阿香喚起隆中龍。
送春寄友 仇遠
老翁欲作送春詩，借問春去將何之。連朝醉不省人事，昨夜春歸更不知。客裝欲趁春歸去，家在西湖綠陰處。青青竹筍白白魚，也勝客中常茹素。杜鵑吻血啼未乾，髪白易黑留春難。冶城翁定有新語，楝花風急生餘寒。
贈溧水楊老 仇遠
浙間筆工麻粟多，精藝惟數馮應科。吳昇姚愷已難得，陸震楊鼎肩相摩。我遊金淵飯不足，破硯生苔塵滿目。毛錐自笑不中書，白髪紛紛老而禿。中山博士子墨卿，貽書薦至楊茂林。里儒大半習刀筆，耳聞竽瑟誰知音。善刀而藏歸勿出，博士校書行有日。定當致汝數百枚，東坡有云北方無此筆。
贈筆工沈秀榮 仇遠
吾家歙石鋒芒出，不但挫墨亦挫筆。老懶作事苦不多，一筆纔供兩三日。近知沈子藝希有，洗擇圓齊易入手。不論兔穎與羊毛，染墨試之能耐久。禮樂三千成昨夢，禿筆何止十八甕。長槍大劍正當時，毛錐子者直安用。金淵萬家籍百儒，學書用筆人豈無。管城欲重連城價，請携椽筆遊江湖。
醉醒吟 仇遠
衆人皆醉我獨醒，衆人皆醒我獨醉。先生何苦與世違，醒醉之中有深意。或云酒是腐腸藥，沉湎淫泆無不至。或云酒是忘憂物，醉鄉別有一天地。左拍五柳先生肩，右把三閭大夫臂。醉時元自惺惺著，醒來亦自齁齁睡。獨醒獨醉豈多得，衆醉衆醒堪一喟。醉者自醉醒自醒，卿法吾情各行志。溧江美酒差可戀，說醉論醒姑且置。公不見昔人有云，且食蛤蜊那知許事。
謝秋澗沈君瑞爲予寫真 仇遠
山村道人今老矣，徒有虛名落人耳。夢中誰記版築夫，畫像雖多終不似。偶來招隠九鎖山，隠侯試筆開生顔。鬚眉口鼻宛相肖，只今置之泉石間。聞君尤工畫山水，萬壑千林生筆底。可能更掃隠居圖，布襪青鞋侶樵子。
夏雨嘆 仇遠
六月溧陽三日雨，山田喜足低田苦。學中亦有北鈴圩，低處水深三尺許。秧苗浸倒根已浮，再種何由能入土。老夫寓居西郭外，厭聽村村蹋車鼓。唇焦面黑嗟農夫，此生悔不業樵漁。有山可采水可釣，免得曉夜憂耕鋤。去年一熟才了逋，今年再熟力始舒。豈期不待稻花白，併隨荇藻歸江湖。溧陽近與丹陽接，不雨由來三數月。河流淺澀田乾枯，練湖放水通舟楫。人間既是寒暑同，天上何爲雨暘別。願移此雨慰彼心，還我朱明作炎熱。
州廳設醮即事 仇遠
去歲今朝六月六，暮雨傾盆風拔木。今歲公宇醮祈晴，晝日當空生暑溽。羽士宣詞官吏拜，燈燭熒煌香馥郁。須臾黑雲西北來，如蓋如輪覆廳屋。電驅霹靂掣金蛇，簷溜奔騰瀉銀竹。幃屏掀開旛幢飛，卷盡香灰吹滅燭。天威震怒莫敢喘，謝罪怔營虞褻瀆。少焉雨止凉颼颼，天氣如秋失中伏。四郊大田多黍苗，一片瀟湘接湖洑。村夫中庭涕泗下，歸聞野老吞聲哭。只恐戢戢生魚頭，何止廣文飯不足。天心仁愛子勿憂，府公移文行振粟。古言大雨不爲災，雲雨須臾手翻覆。
荆溪橋 仇遠
荆溪滔滔向東注，長橋束之川后怒。英風颯爽白晝昏，此是孝侯斬蛟處。客船逆上帆下檣，何如懸水泝呂梁。百篙攢石雙櫓健，進退咫尺千丈强。我來偶值凍雨作，且近孝侯祠下泊。平生忠孝侯所知，世途更似風波惡。
七月丙辰迎土山龍王入郛 仇遠
秋陽皜皜人皆苦，安得清風掃殘暑。河流欲斷泉脈乾，一望高田變焦土。洮湖白龍迎入城，行道燒香入亭午。青天已響阿香車，平地未見商羊舞。昔時曾說雨催詩，今朝還要詩催雨。願龍速降神力澍甘霖，萬落千村熟禾黍。
諭馬 仇遠
山公有馬不肯騎，東西徒步足力疲。吾兒有力駕馭之，兀兀馳驟那敢嘶。爾馬亦似欺我老，乘駟乘驄非不好。老翁自愛下澤車，放爾春郊飽青草。
秋雨 仇遠
杜陵昔日歌秋風，卷去屋上茅三重。村翁今夜嘆秋雨，衝倒簷前牆數堵。瓦傾棟撓直見天，寒侵素被不得眠。相如家徒四壁立，我比相如尤可憐。錢唐近報融風起，瓦礫塵埃半城市。霜餐露宿人遑遑，衣食難謀况居止。呼童向曉收篁蘆，補籬織箔聊枝梧。雨飄有限行且止，秋陽餘暖留桑榆。嗚呼居得一日且一日，丈夫安能事一室。
寄南仲 仇遠
坡翁昔年五十二，翰林侍讀爲學士。溪翁年德與坡同，官職胡爲未相似。我道閒人勝貴人，儻來軒冕溪雲比。翁今田園瀨水上，頗勝求田陽羨里。翁今有弟夜雨對床樂，頗勝卯君懷遠驛中有感秋風起。有時筆床茶竈泛洮湖，柳外梅邊從徙倚。詩筒經卷靜工夫，光景流連一彈指。不論衆醉與獨醒，不問此非并彼是。客來不必及時事，有酒且斟無即止。從今笑傲五百年，銅狄銅駞皆敝屣。小山老桂敷秋香，下弦月照西風凉。今夕如此好風月，胡不招邀坡翁霞佩同頡頏。翁今放舟何所適，新詩漫表長相憶。舟中不可久留兮，盍早歸來共賦碧雲餐白石。
留飲篠塢承隠君山莊 仇遠
夾山崢嶸相對起，貫以盈盈衣带水。白雲深塢碧篠合，華屋盤紆蒼樹裏。二三隠者古衣冠，魚酒招邀極歡喜。維舟岸曲信宿留，惜別依依行復止。東南風順帆上桅，一轉瞬間行十里。人生交契無故新，他日停雲從此始。
菊 仇遠
楚澤秋高衆芳歇，眼中見此霜下傑。南窗粲粲八九株，淡白深黄顔色別。自笑背時難獨立，恰是重陽過一月。丁寧女子莫摘殘，留伴梅花傲冰雪。
和李致遠秀才 仇遠
平生志氣隘九州，直欲濯足萬里流。詎期功名坐蹭蹬，不意歲月成繆悠。防閑擬鑄鐵門限，牽挽忽作金瀨遊。栖巢未穩烏鵲月，歸夢已熟鱸魚秋。連宵風雨正僵卧，何時臨壑容奇搜。可人喜接一日雅，此地判作三年留。說詩解字屢握手，感時懷古頻搔頭。吳郡才子止丘沈，梁園舊賦餘枚鄒。天上仙應無懵者，眼中客復有此不。家聲久識南北阮，筆力眇視大小歐。我方得友頗慶快，子亦固窮忘怨尤。蹄涔乃使鯨鯢伏，拳石難與嵩岱侔。紛紛嗜好異齊瑟，磊磊肝膽呈吳鈎。有才未遇政何損，知爾不薦終當羞。往事欲談遽易了，濁酒既傾焉得愁。平乘樓上王夷甫，下澤車中馬少游。須笑即今仕宦人，嚅唲言貌如伶優。若爲田園足以活，與爾水火無相求。一瓢陋巷誓不出，孤雲野鶴心自由。斯文將興天未喪，游子纍纍徒隠憂。
九日客中 仇遠
菊糕萸蟹年年有，未信今年此地無。一瓻新釀正三白，幸是杖頭錢可沽。客况凄凉宦情薄，釜欲生魚門羅雀。未能早賦歸田園，白酒黄雞差自樂。戶曹司馬村校書，相呼徑詣黄公壚。滿頭插菊把茱萸，强歌强舞醉相扶，何必更畫豳風圖。
壽星相 仇遠
西方長庚今我是，東郡短人豈兄弟。修眉班首頂如鬀，蹡蹡衣裳猶楚製。翩然來遊太平世，市上小兒驚且睨。身外不須童鶴贅，一粲人間八千歲。
曉雪 仇遠
昏昏慘慘窗映月，索索颯颯風吹葉。青童開門忽驚笑，昨夜庭心一寸雪。東方日出雪漸融，簷花滴滴皆春風。山村布被正酣卧，愁殺門前賣炭翁。
雨雪閉關子野公明仲祥載酒遠慰晚以詩見寄和答  其一 仇遠
溧陽三日雪平地，城市十家九家閉。官舍無氈冷徹骨，省事正宜尋老計。小人自不知紀年，我久忘吾豈忘世。出門無礙將何之，已拚食貧了三歲。
雨雪閉關子野公明仲祥載酒遠慰晚以詩見寄和答  其二 仇遠
深雪沒履寒徹緜，誰子扣門四詩仙。袖中黄絹虀臼辭，塗抹既醉鳬鷖篇。我非不納學泄柳，政爾欲眠如孝先。忘形爾汝子勿怪，坦率從來六十年。
丁未元日 仇遠
花甲喜循環，風霜變老顔。閒身留泮水，歸夢滿湖山。雪凍蝗應避，春暄雁欲還。桃符隨手寫，禍福不相關。
窗外梅方開 仇遠
淡月江南樹，香奇影亦奇。春前十二月，雪後兩三枝。冷蘂疏堪數，孤根穩不移。西湖老仙宅，清夢夜何其。
正月二十四日送廉使出郊  其一 仇遠
閒騎羸馬出，遠餞繡衣行。愛此川原迥，欣然風日晴。隔籬梅半落，斷隴麥初生。每恨微官縛，茅山負夙盟。
正月二十四日送廉使出郊  其二 仇遠
野店當官道，村醪喚客留。偶因乘早出，故作探春遊。芳意林梢靜，晴光水面浮。人言有龍洞，近在石山頭。
聞楊大受凌吉叟吳次山諸友訃音有感二首  其一 仇遠
落落霜餘樹，疏疏曉後星。經年才契闊，故友半凋零。有夢懷風采，何人作墓銘。老孤無限淚，空望浙山青。
聞楊大受凌吉叟吳次山諸友訃音有感二首  其二 仇遠
少長皆吾友，相期滿百齡。生分青白眼，死隔短長亭。蕉本身爲幻，藤床夢是醒。中山醇酒在，且醉學劉伶。
孫康侯北歸 仇遠
淮海十年別，北歸今幾時。鏡中無舊髪，囊底有新詩。每恨爲官縛，翻令見面遲。清都遊歷事，還許俗人知。
夢得墨四片一差短戲呈廷玉 仇遠
昔賢曾夢筆，夢墨定何如。應使山中隠，重研世上書。磨人驚老大，飲汁笑空疏。長短無庸較，三螺已有餘。
四月十六夜月蝕 仇遠
盛服拜清夜，中庭朝太陰。凡來仰天者，俱有愛君心。目斷山河影，耳聞鐘磬音。還光俄頃易，涕泗漫沾襟。
送田道士歸茅阜 仇遠
我愛孟東野，君師田子方。放舟游瀨水，飛舄返華陽。有酒須同酌，真情不可忘。仙源橋下徑，何日共徜徉。
廉公子家藏元石名武夷春雨 仇遠
至寶忽橫道，峰巒高復低。數尖靈壁石，一曲武夷溪。黛色春浮玉，黄流雨曳泥。遥知千載下，名與峴山齊。
醉聞杜宇 仇遠
家家酒似池，日日醉如泥。海燕聊爲客，杜鵑何苦啼。狂那知帽落，歸不爲花迷。信筆成詩句，苔牋小草題。
移床詩 仇遠
莞簟輕輕卷，藤床故故移。暑塵無避處，客舍有凉時。開帳迎風易，鈎簾看雨宜。綠陰更清絕，舊竹長新枝。
長晝 仇遠
閒官少公出，長日足高眠。律己惟三尺，埋頭又兩年。雖無乞米帖，安得買山錢。莫聽閒唇舌，行藏任老天。
處暑後風雨 仇遠
疾風驅急雨，殘暑掃除空。因識炎凉態，都來頃刻中。紙窗嫌有隙，紈扇笑無功。兒讀秋聲賦，令人憶醉翁。
閒步 仇遠
村逕桑麻合，扶筇信所之。綠陰晴冉冉，白日步遲遲。野繭粘高樹，山雌入破籬。豈無款段馬，常是小兒騎。
鼓角 仇遠
五更相次曉，一曲有餘清。忽醒山林夢，遥聞鼓角聲。背風還迤邐，带月最分明。莫作邊城看，長淮久息兵。
六月雨 仇遠
驟雨忽終日，高田知有秋。斜風驅溽暑，平地作交流。屋漏忙移坐，泥深懶出游。美哉今夕睡，凉意已浮浮。